Getxo - Getxon bizi - Musika Eskola - Antolaketa - Antolatzea eta gardentasuna\nHasiera Getxon bizi Musika Eskola Antolaketa Antolatzea eta gardentasuna\nAntolatzea eta gardentasuna\nKontseilu Errektorea da Andrés Isasi Musika Eskolako organo gorena, zentroaren kudeaketa eta gobernua bere gain hartzen dituena. Presidentea udalerriko alkatea da eta jarduneko presidente baten esku utz dezake presidentetza.\nGainerako kontseilua Korporazioko talde politikoetako zinegotziek osatzen dute, indarrean dagoen hauteskunde-sistemaren bidez hautatuak izan direnak, udal-hauteskundeetako emaitzen arabera.\nZentroko zuzendaria kontseiluaren bileretara bertaratzen da, idazkari gisa.\nEkaineko Kontseilu Errektorea\nErakunde autonomoetako artezkaritza kontseiluen zuzeneko emankizuna\nUztailaren 22an, asteazkena, Udaletxeko Osoko Bilkuren Aretoan egingo dira. Ikuslerik gabe egingo dira eta streaming bidez eta aldi bereko itzulpenarekin emango dira.Derrigorrezko distantzien neurriak betetzen direla bermatu eta, aldi berean, ordezkaritza proportzionala bera izan dadin, batzordeak osatzen dituzten 11 kideak izango dira bertan.\nHerritarrek galderak egin ahal izango dituzte. Nola hartu parte? Galderak bidaltzeko hiru bide egongo dira:\nGetxoko Udaletxean dagoen Herritarren Arretarako Bulegoko erregistroaren bitartez\nGaldetu duen pertsonaren izen osoa, nortasun-agiri nazionala eta galderaren testua adierazi behar dituzte. Galderak uztailaren 21era arte bidal daitezke. Udaletxeko idazkariak irakurriko du galdera, kontseiluetako kideen galdera-eskeen txandaren ondoren.\nAndres Isasi Musika Eskolako Artezkaritza Kontseiluko kideak\nLehendakaria: Dª Irantzu Uriarte Gómez\nOrdezkoa: D. Ignacio Uriarte Gorostiaga\nIdazkaria: Joxean Llorente\nIñigo Urkitza Yañez\nAinhoa Galduroz Alvarez\nFrancisco J. Elorza Hormaeche\nAlicia González del Valle\nIbon Rodriguez Larrinaga\nCristina Zamora Chuquiguanga\nAsunción Olaeta Pérez de Mendiola\nIgnacio Robles Fernández\nAlvaro González Pérez\nArantza Rica Alvarez\nNerea Guijarrubia Garcia\nPaula Amieva Clemente\nKontseilu Errektoreen bideoak\nArtezkaritza Kontseiluaren aktak\n- Urriak 18\n- Urriak 23\n- Otsailak 14\n- Ekainak 20\n- Urriak 10\n- Azaroak 21\n- Abenduak 19\n- Apirilak 19\n- Ekainak 21\n- Urriak 4\n- Azaroak 22\n- Martxoak 17\n- Ekaina 10\n- Irailak 22\n- Urriak 3\n* Getxoko Musika Eskolako lanpostuak eta plantilla organikoa aldatzeko proposamena\nArtezkaritza Kontseiluaren aztergai zerrenda\n- Maiatzak 20\n- Irailak 13\n- Otsailak 17\n- Uztailak 17\nZuzendaritza taldea, organo erabakitzailea eta Eskolako irakaskuntza eta jarduerak elkartzen dituena da, eta ondorengoek osatzen dute: Musika Eskolako zuzendariak, ikasketaburuak eta idazkariak.\nBertako kideak dira:\nZuzendariar: Joxean Llorente\nIkasketaburua: Nuria Busto\nIdazkaria: Ane Pereira\n“Getxoko Andrés Isasi Musika Eskola” tokiko erakunde autonomoaren estatutuak (2004ko ekainaren 25eko osoko bilkuran onetsita)\nGetxoko "Andrés Isasi" udal musika eskolako zerbitzugintzagatiko tasaren zerga ordenantza araupetzailea. 2020.Urtea\nBarne araubideko arautegia\nZuzendaritza taldearen 2017 / 2018eko memoria\nZuzendaritza taldearen 2016 / 2017eko memoria\nZuzendaritza taldearen 2015 / 2016eko memoria\nZuzendaritza taldearen 2014 / 2015eko memoria\nInteresdunak eskubidea dauka bere datuak ezabatzeko, zuzentzeko eta eskuratzeko, bai eta horien tratamenduari aurka egiteko edo mugatzeko. Horretarako, udaleko zuzendaritzara idatzizko jakinarazpen bat bidali behar du, eta horrekin batera bere identitatea egiaztatzeko agiri bat. Horren ordez, bestela, udaleko egoitza elektronikoan horretara bideratutako izapide elektronikoa abiatu dezake. Getxoko Udalak datuak babesteko ordezkari bat du izendatuta. Bada, berarengana jo ahal izango duzu zure eskubideak erabiltzearekin lotutako edozein galdera egiteko. Hona hemen bere helbide elektronikoa: datuak@getxo.eus. Bere datu pertsonalak oker tratatu direla uste baduzu, erreklamazioa egin dezakezu horretarako eskumena daukan kontrol agintaritzan.\nDatuak Babesteko Euskal Bulegoa:\nBeato Tomás de Zumárraga kalea 71, 3. solairua\nTel.: + (34) 945 016 230 - Faxa: + (34) 945 016 231\nEuria (abuztuak 11, asteartea)


Crater (konstelazioa) - Wikipedia, entziklopedia askea.\n282 gradu karratu\n(itxurazko magnitudea 3,57)\n+65° eta −90° latitude bitartean ikusgai.\nCrater (Kopa) Hego hemisferioko konstelazio bat da. Ptolomeok II. mendean deskribatutako 48 konstelazioetariko bat da, eta, halaber, gaur egungo 88 konstelazioetariko bat. Tradizioaren arabera, Apolo jainkoaren kopa irudikatzen du. Ez du distira handiko izarrik.\nα Crateris] (Alkes), 4,08ko magnitudekoa, konstelazioko bigarren izarrik distiratsuena.\nβ Crateris, 4,46ko magnitudeko izar zuria.\nγ Crateris, 4,08ko magnitudekoa; sekuentzia nagusiko izar zuri bat da.\nδ Crateris, 3,56ko magnitudekoa, erraldoi laranja, konstelazioko izarrik distiratsuena.\nε Crateris, 4,82ko magnitudekoa, erraldoi laranja.\nθ Crateris, 4,68ko magnitudeko izar zuri-urdina.\nHD 96167, izar horia; exoplaneta bat du.\nHD 98800 (TV Crateris), izar-sistema gaztea, lau izarrez osatua.\nMultimedia: Crater (constellation)\nOrriaren azken aldaketa: 29 urtarrila 2020, 21:45.


EGK-k #IkaslePisuakZer kanpaina abian jarri du - Berriak - Gazteria\nEGK-k #IkaslePisuakZer kanpaina abian jarri du\nKanpainaren helburua da, bizipenetatik abiatuz, administrazioari proposamenak helaraztea eta ikasle-pisuei bideratutako neurriak guztion artean aldarrikatzea\nEuskadiko Gazteriaren Kontseiluak (EGK) Covid-19ari aurre egiteko neurrien artean faltan bota ditu ikasle-pisuetan dauden gazteen egoerari buruzko neurriak. Gai honi buruz gazteek duten iritzia jakiteko eta gaia mahai gainean jartzeko asmoz #IkaslePisuakZer kanpaina jarri du martxan.\nAntolatzaileen esanetan, “ikasturtearekin zer pasako den jakin gabe ikasle batzuk etxera itzuli dira, baina alokairua ordaintzen jarraitzen dute. Kasu batzuetan jabearekin alokairuaren murrizketa negoziatu dute. Fidantza galtzearen truke ordaindu ez duenik ere bada”.\nIkaslea bazara eta zure iritzia eman nahi baduzu, kontatu #IkaslePisuakZer traolaren bitartez edo bidali zuen bideoa (horizontalean) hezkuntza@egk.eus helbidera edo 688737133 telefono zenbakira. Zein neurri eskatzen dituzu? Zein da zure egoera? Zeintzuk dira arautu beharreko gaiak?\nIturria: Euskadiko Gazteriaren Kontseilua (EGK)


HEZKIDETZAN ESKU HARTZEN talde-bloga: NOLA EGON?\nAste honetako hausnarketarekin hasteko aurreko edizio bateko ekarpen hau jaso nahi izan dut. Muriak norbera izaten ikasteko konpetentziaren inguruan eginiko ekarpena interesgarria egin zaidalako.\nHaur Hezkuntzatik AUTO- hitzen eraikuntza etengabe batean hasten baita pertsona.\nHaur hezkuntzako hezitzaile naizen aldetik nire egunerokoan ikusten dudanaz\nIdentitateen garapenean hausnartu nahi dut; zein den curriculum ezkutuaren eragina gure egunerokoan.\n3 urteko haurrekin ari naiz lanean eta azkenaldian alua duen ikasle bat zakila duten kideak zutik pixa egiten ikusten dituenez bera ere pixa zutik egiten saiatu da behin baino gehiagotan.\nZer ariko ote da pasatzen bere burutik? Bere identitatea eraikitzeko bidean errealitatean ikusten duena zalantzan jarri du eta bere bidea egiten ari da. Hau nik bai? Ez? Zergatik? Komeni zait?\nProzesu guzti hau ari dira bizitzen gure ikasleak eta tarteko hitzik gabeko komunikazioari esker barruan dauzkaten eraikuntza horien erreflexuak ikusteko aukera izaten dugu.\nBeste adibide bat: Jolas sinbolikorako mozorroak izaten dituzte haurrek eskura egunerokoan eta 2-3 urtetan denek soineko eta jantzi dirdiratsuak jazteko gogoa adierazten duten bezala une jakin batean 4-5 urteetan gutxi gora behera krak bat egoten da eta sozialki onartuta dagokien generoari lotutako jantziak jazten dituzte. Noiz bait ikusi izan dut haurren bat ezkutuan tokatzen ez zitzaion generoari lotzen zuen jantzia janzten ikustea . Desira propioa eta gizarteak onartzen zuenaren arteko gatazkan.\nKontuan izan behar dugu helduok garela curriculum ezkutu horren erreferentzialtasuna egiten dugunak egunerokoan. Zenbateraino galdegin diogu gure buruari nor garen? NOLA GAUDEN genero identitate kontuan?\nGure buruari ez badiogu galdegiten nola espero dugu gure ikasleek egitea?\nAzken urteetan ikastetxeetan Identitate sexualak eta aniztasunak ezagutu eta onartze aldeko lanketa handiak egin direla uste dut.\nNorbanakoaren genero identiatearen eraikuntza ahalbideratzen dugun… zalantza egiten dut.\nNola egon nahi dugun/duten ahalduntzeko garaia dela uste dut orain.\nBukatzeko "Glaukoma"-ren abesti honekin uzten zaituztet. Aste honetako gaiari ederki datorkio eta!\nETIKETAK #ainhoa zumeta mendizabal, IDENTITATEAK


Dolores Redondo idazleari omenaldia eskaini dio Baztango Udalak - Baztan - Erran.eus\nTtipi-Ttapa 2017-10-04 10:04\nDolores Redondok Baztango Balleko Etxearen omenaldia jaso zuen San Migel egunean. Argazkia: Juan Mari Ondikol\nBaztango trilogia idatzi duen idazle donostiarrak aipatu duenez, Amaia Salazar inspektorearen historiekin segituko du\nDolores Redondo idazle donostiarrari omenaldia eskaini zioten irailaren 29an Baztango Balleko Etxean, dagoeneko 36 hizkuntzatara itzuli diren Baztango Trilogiako eleberrietan bailara sustatzeko egin duen lana eskertuz.\nBaztango Txistulariek harrera egin zioten Balleko Etxe atarian eta gero, barnean, ekitaldi xalo bezain sentitua eskaini zioten. Ana Larruy kultura koordinatzaileak Redondoren ibilbidearen errepasoa egin zuen, sukaldari zenetik hasi eta Planeta Saria lortu arte. Segidan, Joseba Otondo alkateak, udalaren eta herriaren izenean eskerrak eman zizkion Baztan mundu osoan ezagutzera emateagatik, Henning Mankell-ek Suedia eta Andrea Camillerik Sizilia Montalbano inspektorearekin ezagutzera eman dituzten bezalaxe. “Baztango Trilogiari esker ezagutzera eman gaitu eta hori harro egoteko modukoa da, arras pozgarria eta polita”.\nAlkateak Baztanen girotutako literaturaren errepasoa egin zuen eta euskaraz idatzitako lehen polizia-eleberria Elizondon girotua dela aipatu zuen eta Mariano Izeta elizondarraren Dirua Galgarri eleberria ere gogoratu zuen.\nDolores Redondo idazleak aipatu zuenez, harritua dago turistak Baztanen bere eleberrietako lekuen bila ikusten dituenean. Bere liburuetako kokaleku moduan Baztan zergatik aukeratu duen ere azaldu zuen, “leku berezia baita, ez da berdina Baztan aukeratzea edo bertze eozein aukeratzea, Baztanek eta Elizondok nik bilatzen nuen guztia biltzen zuten, arkitektura harrigarria dauka, armarria, mitologia, sinesmenak… dena dauka. Herri honetaz maitemindua nagi, bisitariak ongi hartu eta zaintzen dituzue ”.\nUdalak Baztani buruzko liburu-xorta eta bertako produktuen saskia eman zion opari. Udal ordezkariekin batera, Pontas literatur-agentziako Ricard Domingo eta Anna Soler-Pont, Destino argitaletxeko Albá Fité eta Dolores Redondoren senide eta lagunak izan ziren ekitaldian.


Buruntzaldeako Ernaik hainbat ekitaldi antolatuko ditu apirilaren 3, 8, 10 eta 17an - - Aiurri.eus\nErnai Andoain 2021-03-30 21:06\nErnai gazte antolakundeak urteak daramatza udaberriro-udaberriro gazte askoren elkargune izan ohi diren gazte martxa eta topaguneak antolatzen. Tamalez, egoera dela eta, aurtengo udaberrian, aurrekoan bezala, ezin izango dira ospatu. Dena den, egitarau oparoa osatu dugu, egoerak eskatzen dituen neurrietara egokituz.\nHori horrela, egitarauan ageri diren ekimenak antolatu dira. Hasteko, apirilaren 3an (larunbata) mendi martxa egingo dugu Bianditzera. Eskualdeko autobusa antolatu dugu; Irunberri tabernan izen emateko aukera dago apirilaren 1a bitarte. Izena ematerako garaian ordaindu beharko da, 6€ pertsonako.\nBestalde, apirilaren 10ean, Buruntzaldeko Independentzia eguna ospatuko dugu Usurbilen: Gazte olinpiadak eta kontzertuak izango ditugu. Bertarako izen ematea ere Irunberri tabernan egin dezakezue, 5€ren truke, apirilak 5a bitarte.\nAmaitzeko, Bertso saiorako (apirilak 8) eta kontzertuetarako (apirilak 17) sarrerak, kartelean aurki ditzakezuen esteketan eskuratu ditzakezue.


Johan Cruyff - Wikipedia, entziklopedia askea.\nHendrik Johannes Cruijff edo Johan Cruyff (Amsterdam, Herbehereak, 1947ko apirilaren 25a - Bartzelona, Katalunia, 2016ko martxoaren 24a) futbol entrenatzaile eta futbolaria izan zen. Historiako futbolari onenetakotzat jotzen da.\nAmsterdam, 1947ko apirilaren 25a\nBartzelona, 2016ko martxoaren 24a (68 urte)\nAmsterdamgo Ajax 1964 / 1973 240 190\nHerbehereetako futbol selekzio nazionala 1966 / 1977 48 33\nKataluniako futbol selekzioa 1973 / 1976 2 0\nBartzelona Futbol Kluba 1973 / 1978 143 48\nLos Angeles Aztecs 1979 / 1979 23 13\nWashington Diplomats 1980 / 1981 30 12\nAmsterdamgo Ajax 1981 / 1983 36 14\nLevante Unión Deportiva 1981 / 1981 10 2\nFeyenoord Rotterdam 1983 / 1984 33 11\nAmsterdamgo Ajax 1985 / 1988\nBartzelona Futbol Kluba 1988 / 1996\nKataluniako futbol selekzioa 2009 / 2013\nUrrezko Baloia (1971, 1973, 1974)\n1974 eta 1978ko Munduko Futbol Txapelketan txapeldunordea izan zen Herbehereetako futbol selekzio nazionalarekin. Halaber, "Europako futbolaririk onena" izendatu zuten 1971, 1973 eta 1974an.\nHalaber, UEFAko Txapeldunen Liga irabazi zuen 1971, 1972 eta 1973an Amsterdamgo Ajaxekin. Talde horretan hamar denboraldi egin ondoren, 1973an, FC Barcelonak fitxatu zuen; 1978an, Ameriketako Estatu Batuetako ligara joan zen: bertan hiru denboraldi eman zituen eta Espainiako Bigarren mailako Levante UD taldean ere aritu zen. 1981ean, berriro Herbehereetako ligara joan zen eta, bi denboraldi Ajaxen eman ondoren, bere azken urtea jokalari izan zen Feyenoord Rotterdamen.\n1984an, jokalari gisan erretiratu zen, baina, 1985ean, Ajaxeko entrenatzaile izendatu zuten eta egun, Kataluniako selekzioko entrenatzailea da. Gainera, 2010ean, FC Barcelonak klubeko Ohorezko presidente izendatu zuen eta Kataluniako federazioarekin kolaboratu zuen kirol proiektuetan.\nFIFAk XX. mendeko futboleko lau jokalari onenen artean izendatu du Cruyff; harekin batera Pelé, Diego Armando Maradona eta Alfredo Di Stéfano daude.\nHiru aldiz jaso zuen Urrezko Baloia (1971, 1973 eta 1974).\n2.3 Ameriketako Estatu Batuetako Futbol Liga (NASL)\n2.4 Eredivisiera itzuli\nHendrik Johannes Cruijff 1947ko apirilaren 25ean jaio zen Weidestraaten, Amsterdameko kanpoaldean, Ajax-en zelaitik gertu. Hermanus Cornelius Cruijff aitak fruta eta barazki denda bat zuen; ama, Petronella Bernarda Draaijer, etxeko lanetan aritzen zen eta dendan ere lagundu ohi zuen. Jopie deitzen zion Johani.\nUmea beti zebilen baloiaren atzean eta Amsterdameko Ajax taldea berehala sartu zen bere bizitzan, batez ere, 10 urte zituenean, 300 haurren artean aukeratu zutenean. Ama garbitzaile lanetan ibiltzen zen klubean eta entrenatzaileagan eragin zuen Johanen ahalmenak estimatuarazteko ahaleginetan.\n1959ko uztailaren 8an, bihotzeko batek aita hil zion eta 12 urteko haurra etxeko ekonomian lagundu beharrean aurkitu zen. Handik urtebetera, ikasketak utzi eta futbolean sartu zen buru-belarri eta, beste urtebete barru, bere bigarren aita izango zena ezagutu zuen, Ajaxen zelaia zaintzen zuena.\n1968ko abenduaren 2an, Johan Danny Costerrekin ezkondu zen, Cor Coster enpresaburuaren alabarekin. Hiru seme-alaba izan zituzten: Chantal (1970eko azaroaren 16a), Susila (1972ko urtarrilaren 27a) eta Jordi (1974ko otsailaren 9a). Familia Bartzelonan bizi da. 1993an jaio zen Johan Cruyff-en lehen biloba, Jessua Andrea, Chantal alabaren eta Jesús Mariano Angoy atezain ohiaren semea. Geroago etorri zen Gianluca, bikotearen bigarren semea.\n1991n, bihotzeko batek Barça alboratzera eraman zuen. Cruyffek asko erretzen zuen eta utzi beharrean izan zen; handik aurrera, Chupa Chupsa ahoan agertu da maiz. Tabakoaren aurkako kanpainetan esku hartu zuen behin baino gehiagotan.\nHaur ezinduak kirolean bideratzen dituen Johan Cruyff Foundation elkartearen aitzindaria izan zen; halaber, Cruyff Academics International, Johan Cruyff Institute for Sport Studies, Johan Cruyff University eta Johan Cruyff Collegez arduratzen da. Kirolarekin zerikusia duten programak eskaini ditu Espainian, Herbehereetan eta Mexikon.\nBirikako minbiziak jota hil zen Bartzelonan 68 urterekin.\n1964–1973 Ajax Amsterdam 240 p (190 g)\n1979–1980 Los Angeles Aztecs 27 (16)\nGuztira: 521 partida (293 gol)\nJohan Cruyff 1974an\nRinus Michels entrenatzaileak ariketa fisikoa programatu zion, gorpuzkera ahula sendot zezan. Berehala sartu zen Ajax barneko lan guztietan, aldagelak zaintzen, zapatak garbitzen eta abarretan, azkenean jokalari taldean sartzea lortu zuen arte.\nHamazazpi urte zituen nederlandar Ligan debuta egin zuenean eta berak sartu zuen bere ekipoak markatu zuen gol bakarra. 1964ko azaroaren 15a zen eta GVAV Groningen aurka jokatu zuten. Hurrengo urteetan, Ajaxekin, sei Liga (Eredivisie), lau Kopa (Herbeheretako Kopa), hiru Europako kopa, Kontinenteen arteko kopa bat eta Europako Superkopa bat lortu zituen.\n1965-1966 denboraldian, Cruyffek Ajax taldean leku garrantzitsu bat lortu zuen; denboraldi horretan, 25 partidutan, 23 gol sartu zituen eta Liga irabazi zuten. Hurrengo denboraldian, berak lehenengo aldiz bi txapelketa irabazi zituen urte berean (Liga eta Kopa) eta, hurrengoan, berriro ere, Liga irabazi zuten. Urteko jokalari herbeherear hoberena izendatu zuten azken bi urte haietan.\n1969-1970 denboraldian, berriro bi txapelketa irabazi zituzten urte berean baina, 1970ean, lesio bat izan zuen eta denboraldi baterako zelaietatik urrundu behar izan zuen. Itzuli zenean, 1970eko urriaren 30ean, ezin izan zuen betiko 9 zenbakia eraman, Gerrie Mührenek hartuta baitzuen eta, jeneralean 11tik gorako zenbakiak ordezkoentzat baziren ere, 14 zenbakiarekin atera zen. Prentsak datu hori nabarmendu zuen, eta gazte bihurriak betiko bereganatu zuen zenbaki hura, geroztik izango zituen taldeetan.\nHandik aurrera, Johan Cruyff erreferentzia esanguratsua izan zen futbolaren munduan.\n1973-1974 denboraldian, Ajax taldea utzi zuen. Kluba Real Madril taldeari eskualdatzeko negoziatzen ari zen, baina berak ez zuen hara joan nahi izan, eta haren arerio nagusia zen FC Barcelonara jo zuen. Cruyffen eskualdatzea futbolaren historian ordu arte egindako garestiena izan zen —60 milioi pezeta— eta hilero 12.000 dolarreko irabazia eman zion kontratua izenpetu zuen.\nBartzelonan, idolo nagusia izan zen eta, haren etorrerarekin, 14 urtez irabazle izan ez zen taldeak bira handi bat eman zuen, ez baitzuen partidurik galdu denboraldi horretan, baita Liga eskuratu ere.\nTaldean, besteak beste, Hugo Sotil, Carles Rexach eta Asensi jokalariak zebiltzan eta, 1974ko otsailaren 17an, irabazitik irabazira, 0-5 garaitu zuten Real Madrid Santiago Bernabéun. Denboraldiaren bukaeran, Cruyffek 24 gol sartuak zituen eta Atlético de Madridi Camp Noun sartu zion hark askoren gogoan dago oraindik.\nHurrengo bi denboraldietan, taldeak ez zuen titulurik irabazi, baina Johann Cruyff futbolari guztien artean nagusitzen ari zen izarra bilakatu zen.\n1975-1976 denboraldian, Hennes Weisweiler entrenatzailearekin arazoak izaten hasi zen eta, haserrearen haserre, ekainaren 30ean, kluba utziko zuela adierazi zuen. Hala ere, futbolaria itzal handiko gizona zen eta publikoa haren alde zegoen nabarmen; horregatik, entrenatzaileak dimititu zuen eta Laureano Ruizek hartu zuen lan hori haren ordez.\nGarai hartan Bartzelona eta kataluniar kultura barneratuta zituen erabat; bere hirugarren semeak Jordi izena zuen, adibidez. Horrek denak frankismoarekin arazoak ekarri zizkion, bera beti agertu baitzen erregimenaren aurka eta izen katalanak debekatuta zeuden artean.\n1975ean, Brontzezko baloia jaso zuen eta kontinenteko hirugarren jokalari hoberena izendatu zuten. 1976-1977ko denboraldian 30 partida jokatu zituen eta 14 tanto markatu; Erregearen Kopan jokatutako 9 partidetan, berriz, beste 6 sartu zituen eta Europako Kopan jokatutako 7 partidetan, 5.\n1977-1978 izan zen azken denboraldia Barçan eta Errege Kopa lortu zuten. Hamaika gol gauzatu zituen, baina zuzendaritzarekin zituen arazoek Espainiako futbola uztera behartu zuten.\nAmeriketako Estatu Batuetako Futbol Liga (NASL)Aldatu\nOso denbora gutxian egon zen geldi eta, 1979an, Los Angeles Aztecs taldeak fitxatu ondoren, maiatzaren 23an, debutatu zuen. 3-0 izan zen emaitza eta gol haietako bi harenak izan ziren. Hamsei gol 27 partidutan nahikoak izan ziren Ameriketako Estatu Batuetako Ligako jokalari onenaren saria jasotzeko.\nHurrengo denboraldian, 1980an, Washington Diplomatsekin fitxatu zuen eta hamar gol sartu zituen 27 partidutan. Berriro ere, Ligako Jokalari hoberena izendatu zuten.\n1981ean, Espainiako Bigarren Mailan hasi zen jokatzen, hilabete batzuetan Levante UDn, baina Washingtonen bukatu zuen urtea.\n34 urterekin, Ajax taldeak fitxatu zuen berriro. Bertan aritu zen hurrengo bi denboraldietan eta bi liga eta kopa bat irabazi zituen. Ajaxen eman zuen azken denboraldian, 1982-1983an, Cruyffek zeharkako penaltia ospetsu bilakatu zuen: zuzenean bota beharrean, Jesper Olsen lagunari bota zion, horrek itzuli egin zion eta Cruyffek markatu.\nDenboraldi hartan haren bigarren aita izan zena galdu zuenez, ganoragabetuta ibili zen: Ajaxek ez zion kontratua berritu.\nBerriro atera zitzaion alde bihurria eta Ajaxen aurkari nagusia zen Rotterdameko Feyenoordekin fitxatu zuen 37 urte zituenean. Bikoitza lortu zuen, Liga eta Kopa, eta Eredivisieko jokalari hoberena izendatu zuten. Garaipenez hornituta amaituko zuen jokalari bizitza.\n1966ko irailean, Holandako selekzioarekin debutatu zuen Hungariaren aurka eta 2-2 berdindu zuten azken minutuan.\n1976an, Eurokopan hartu zuen parte eta hirugarren geratu.\n2008ko apirilean, Cruyffek 1977ko amaieran gertatutakoa argitu zuen; FC Barcelonako jokalaria izan zen garaian, bera eta familia bahitzeko saiakera izan zen. Gaizkile batzuk sartu zitzaizkien etxean eta bera eta emaztea aulki batean lotu zituzten, baita seme-alaben aurrean tiro egiteko mehatxatu ere.\nBere herriko selekzioan parte hartzeari utzi zionean, 48 partidu jokatuta zituen, 33tan kapitain izanik, eta 33 gol sartuta.\n1986–1988 Ajax Amsterdam\n2009–Kataluniako futbol selekzioa\nBerehala itzuli zen berriro zelaira. 1984-1985 denboraldian, kirol zuzendari gisa sartu zen Ajax taldean eta hasieratik argi izan zituen ideiak. Epe luzerako proiektuari ekin zion eta kirol egitura eraldatzeari eman zion, bertako harrobia kontuan hartuz. 3-4-3 sistema erabili zuen, hiru defentsa ezarriz eta asko arriskatuz, baina erasoak arrakastatsuak izaten ziren. Urte horretan UEFAko txapeldunen Liga irabazi zuten. Sistema bera ezarri zuen beheko ekipoetan eta harrobi hartatik aterako ziren Ronald de Boer, Frank anaia, Edgar Davids edo Clarence Seedorf, 1995ean, Ajax Txapeldunen Liga irabaztera eraman zutenak. Proiektua hasi zuenak eraman beharko zuen haren ardura eta, 1985eko ekainaren 6an, Ajaxen entrenatzaile izateko izenpetu zuen. Bi denboraldi eta erdi eman zituen han, Europa osoa joko berritzale harekin liluratuz. Munduko entrenatzailerik hoberena izendatu zuten World Soccer Magazine aldizkarian. Ajaxek bi kopa irabazi zituen Herbehereetan eta Eurokopa ere bai, baina ez ligarik.\n1988ko maiatzaren 4an, FC Barcelonak kontratatu zuen. Kluba berriro gaizki zebilen eta epe luzerako proiektua diseinatu zien, hainbat jokalari fitxatuta —hala nola Txiki Begiristain edo José Maria Bakero— taldea berrituz.\nHala ere, Bartzelonan izan zuen hasiera ez zen erraza izan. Cruyffen ustez, ezinbestekoa zen taldeak jokoaren eskema barneratzea. Bigarren urtean, 1989-1990 denboraldian, Michael Laudrup fitxatu zuenean, ingurukoek ez zuten gustuko izan.\nBaina Cruyffek aurrera segitu zuen eta, azkenean, iritsi zen arrakasta. Ronald Koeman eta Hristo Stoitchkov fitxatu zituen eta 1990-1991ko liga irabazi zuten. Barça irabazlea jarri zen martxan eta Real Madriden nagusigoa amaitu.\n1995-1996 denboraldia gogorra izan zen. Emaitza onak behar ziren eta Luis Figo fitxatu zuten. Arrakasta ez zen etorri, ordea, eta Cruyffen eta Núñez presidentearen arteko harremanak okerrera egin zuen: Cruyff bota zuten eta Rexach hartu. Haren lehenengo partiduan, Camp Nou pankartaz lepo agertu zen, herbeheretarrari eskerrak emanez.\n2010ean, FC Barcelonak klubeko ohorezko presidente izendatu zuen eta Kataluniako federazioarekin kolaboratzen du kirol proiektuetan.\nWikimedia Commonsen badira fitxategi gehiago, gai hau dutenak: Johan Cruyff\nWikiesanetan badira aipuak, gai hau dutenak: Johan Cruyff


Euskal Pop, Rock eta Folk Musika - Etxepare Euskal Institutua\nEuskal kantagintza modernoak 50 urte egin ditu 2011n, Mixel Labegeriek gitarra klasikoarekin eta magnetofoi batean grabaturiko lehen kantuak (“Aurtxo-aurtxoa”, “Primaderako liliak”…) abiapuntutzat harturik. Jarraitu beharreko bidearen arrastoa aurkitu zuen Labegeriek, eta Ez dok Amairuk gizartea bide horretara erakartzea lortu zuen. Gerotiz, akordez akorde, kantuz kantu, kontzertuz kontzertu, txaloz txalo osaturiko kateak ez du etenik izan. Belaunaldi bakoitzak emandako fruituak hurrengoek jaso, barneratu, garaian garaiko molde eta eraginetara egokitu eta itzuli egin dizkiote gizarteari, eta mugak gainditu dituzte kasu askotan, hala hizkuntzazkoak nola geografikoak.\nBost hamarkada hauetan gure folk, pop eta rock musikak ia denetarako balio izan du: lirikarako zein aldarrikapen sozial eta politikoetarako, olgetarako zein engaiamendurako, tradizio zaharren berreskurapenerako zein berrien sorrerarako... Euskal nortasuna osatzen, gaurkotzen eta munduko egiten betekizun garrantzitsua jokatu du kantagintzak, beste hainbat kulturatan bezala. Tresna indartsuak baitira hitza (hizkuntza) eta musika.\nEuskal Herriak kantari eta musikari ugari eman ditu mende erdi honetan, eta emango ditu etorkizunean ere. Haien inguruan azpiegitura oso bat eraiki da, maiz herrigintzaren ekimenez eta musika industriaren gune nagusietatik aparte: diskoetxeak, grabazio estudioak, kontratazio agentziak, komunikabideak, kontzertu aretoak, jaialdiak... Gure kantagintzak 50 urte hauetan izan duen bilakaera azaldu eta berau eragin duten sortzaile esanguratsuenetako batzuen ibilbidea gogora ekartzea da katalogo honen asmoa.\nKultura kazetaria Berria egunkarian\nGoikoa, “Euskal kantagintza: pop, rock, folk” liburuaren hitzaurrea da, liburua osoa hemen irakur dezakezu:\nEskisabel, Jon, Euskal kantagintza: pop, rock, folk/ La canción vasca: Pop, rock, folk / Basque Songwriting: Pop, Rock, Folk, Donostia - San Sebastián: Etxepare Euskal Institutua, 2012.\nEskisabel, Jon, Euskal kantagintza: pop, rock, folk/ La chanson basque: Pop, rock, folk / Basque Songwriting: Pop, Rock, Folk, Donostia - San Sebastián: Etxepare Euskal Institutua, 2012. (Frantsesezko itzulpenaren partaidea: Euskal Kultur Erakundea)


Atal berezia: koronabirusa\nKoronabirusak eragindako pandemia dela eta, enpresa askok hartu dute telelanaren bidea, eta horrek asko handitu ditu web-trafikoa eta streaming bidezko edukien kontsumoa. Horren jakitun, zibergaizkileak egoera baliatzen ari dira erasoaldiak egokitzeko eta erabiltzaileen beldurrari zein enpresen ahulguneei etekina ateratzeko.\nAzken asteotan, ziberkriminalak COVID-19aren aitzakia erabiltzen ari dira iruzurrak egiteko, hala nola phishing e-mailak, iruzurrezko webguneak, osasunean aditua bailiran telefonoz deitzea, albiste faltsuak zabaltzea, etab.\nBCSCk laguntza eskaini nahi du, ahal den neurrian, denon zibersegurtasuna bermatzeko. Ondoren datozen dokumentuak zibererasoen inpaktua saihesteko lagungarri izango zaizkizula espero dugu.\nEta, jakina, zibersegurtasunarekin zerikusia duen edozein zalantza edo arazo baduzu, gurekin harremanetan jar zaitezke 900 104 891 doako telefonora deituz, edo mezu bat bidaliz honako helbide hauetako batera: [email protected] / [email protected].\nKoronabirusa, iruzurrak eta erasoak egiteko aitzakia\nPhishing e-mailak, birus informatikoak, ziberiruzurrak, zuzendutako erasoak, albiste faltsuen zabalkundea eta abar atzeman izan dira. Amua ez irensteko, begira egiezu ondoko infografiako gomendioei:\n+ Ikus infografia\nTelelana: zibersegurtasunerako dekalogoa\nGero eta enpresa gehiago ari dira eskaintzen telelana egiteko aukera. Dena ondo joateko eta segurtasuna bermatzeko, neurri batzuk hartu behar ditugu. Hurrengo infografian gomendio-sorta bat emango dizugu, etxetik lan egiteak inolako arriskurik ez ekartzeko:\nOraingo egoera honetan langileek beren etxeetan dituzten gailuak erabiltzen dira maiz enpresen sareetara urruneko sarbidea egiteko, eta horregatik bereziki garrantzitsua da gure etxeak ziberseguruak izatea. Hurrengo infografian hainbat gomendio erakusten dizkizuegu etxeetan ziber-mehatxuak ekiditeko:\nSegurtasuna bilera birtualetan\nBilera birtualak eguneroko lanabesa dira lankidetzazko inguruneetan lan egiteko, segimendu-batzordeak antolatzeko edo intzidentzia arruntak konpondu ahal izateko. Hurrengo infografian bilera birtualen segurtasuna sendotzeko aholkuak eskaintzen dizkizugu.\nZer da sexting iruzurra?\nAzken asteetan,sexting iruzurrak eta sestortsio kasuak gora egin dute. Hazkunde honi aurre eigteko, sexting iruzurrei buruzko infografia hau oroigarri gisa eskaintzen dizuegu.\nZiberkriminalak iruzur hau erabiltzen ari dira datu pertsonalak eta bankuko datuak lortzen saiatzeko, posta elektronikoen bitartez. Hurrengo infografian amua ez irensteko hainbat aholku emango dizugu.\nHodei-zerbitzuak erabiltzeak aukera ematen dizu edonon zaudela ere zure informazioa eskura izateko. Infografia honetan zenbait gomendio egiten dizugu fitxategiak modu ziberseguruan partekatzeko.\nCOVID-19ari aurre egiteko kontzientziazio kita\nZure eskura kontzientziazio-kit bat jartzen dugu COVID-19k sortzen dituen zibereraso arriskuak ekiditen lagundu ahal dizkizuten aholkuekin.\n+ Hona hemen gure gomendioak!\n+ Albistea irakurri\nZiberdelitugileek etengabe bilatzen dituzte erabiltzaileen segurtasuna kolokan jarriz etekin ekonomikoa lortzeko moduak. Honenbestez, azken asteetan COVID-19 pandemiak eragindako zorigaitzaz baliatzen ari dira beren jarduera makurretarako. Koronabirusa globalki hedatzen hasi ahala, egoera horri etekina atera nahi dioten ziberkriminalen ekintzak ere ugaritu ziren.Ondoren aipatuko ditugun adibideak ez dira bakarrak, baina ederki adierazten dute zein motatako ekintza gaiztoak gauzatzen dituzten ziberkriminalek, COVID-19a baliatuta.\nKonpromiso adierazlea, bere portaera ereduak aztertuta zibersegurtasun gertakari oro deskribatzen duen informazio garrantzitsu guztia da. CCN-CERTek COVID-19 gaia aprobetxatzen ari diren ziber-mehatxuen inguruko konpromiso adierazleen zerrenda eguneratuak argitaratzen ari da. Zerrenda hauek, hurrengo estekan eskuragarri, enpresen babes sistemak elikatzeko eta zenbait eraso eta iruzur mota prebenitzeko erabiliak izan daitezke.\nBCSCk enpresa guztien esku jartzen du bere zibersegurtasun katalogoa errazago aurkitu ditzaten gaur egun telelanak dakartzan beharrei egokituko zibersegurtasun-zerbitzuen emaile kualifikatuak.\nZure neurriko laguntza espezializatua behar baduzu, gure zibersegurtasun-katalogoaren bilatzailearen bidez aurkitu dezakezu. Horretarako hiru urrats besterik ez dituzu egin beharko:\n1. Kategoria: "Segurtasuna hodeian".\n2. Enpresa-mota: "Integratzailea/Kontsultaria".\n3. Egoitzak: aukeratu Araba, Bizkaia edo Gipuzkoa.\nHautaketa egindakoan, bilatzaileak lagundu diezazuketen enpresen zerrenda bat emango dizu, zure beharrretara hoberen egokitzen dena aukeratu dezazun. Enpresen izenaren gainean sakatuz, hari eta eskaintzen dituen zerbitzuei buzruzko informazio guztia aurkituko duzu.\n+ Katalogoa ikusi\nEduki horiez guztiez gain, gaurkotasunezko gaiak ere argitaratzen ditugu gure sare sozialetan. Zain gaituzu Linkedinen eta Twitterren!


Amy Goodman, Susan George, Zygmunt Bauman eta Alessandro Baricco Bilbon izango dira uztailaren 5etik 7ra\n2012-06-22\t0 0 Tweet\nEusko Jaurlaritzaren finantzazioarekin sortutako Euskadi 2012 Fundazioak Mundua aldatzeko ideiak jardunaldiak antolatu ditu. Bilbon izango dira uztailaren 5etik 7ra. Nazioarteko 18 hizlari bilduko dira eta gizarte garaikideaz hitz egingo dute. Alessandro Baricco idazlea, Germaine Greer feminista, Wassyla Tamzali pentsalaria, Zygmunt Bauman filosofoa eta Amy Goodman kazetaria daude hizlarien artean, besteak beste.\nBaricco idazle italiarra mundu osoan egin zen ezagun Zeta eleberriari esker (Koldo Bigurik itzuli zuen euskarara eta Igela argitaletxeak publikatu). Ramiro Pinilla idazlearen galderei erantzunez, berak hitz egingo du aurrena jardunaldietan, literaturaren eta gizartearen arteko loturan fokua jarriz.\nEgun berean Susan George ere Bilbon izango da: ATTAC erakundeko kide esanguratsua da George eta analista politiko ezaguna mundu osoan (haren azken liburuari buruzko artikulua argitaratu zuen ARGIAren 2.238. zenbakian Xabier Letonak).\nAtzetik etorriko dira beste hainbat, tartean Amy Goodman, AEBetako Democracy Now! komunikazio talde ezkertiarreko kazetari ezaguna eta Zygmunt Bauman, "modernitate likidoa"-ren ideia zabaldu zuen filosofoa.\nInformazio gehiago: Jardunaldiei buruzko informazio gehiago eta programa osoa Euskadi 2012 Fundazioaren webgunean ikusgai.


Euskaria "show". Antxon Narbaiza, 2004. — Eibar.ORG | Eibarko peoria\nHemen zaude: Hasiera / Albisteak / Euskaria "show". Antxon Narbaiza, 2004.\nEuskaria "show". Antxon Narbaiza, 2004.\nSerafin 2005/04/13 15:58\nDatorren 21ian, eguena, arratsaldeko 7:30etan eta "Arrate Kultur Elkartea"n, Antxon Narbaiza idazle eta irakasle eibartarran liburuan aurkezpena egingo dogu.\nOna Antxonen lana; errez irakortzen da, euskera samurra, takada batian irakortzekua. Hemerotekan zihar aukeratu dittuan datu eta testuen bittartez, zera jartzen desku bistan: Antxiña-antxiñatik datorkigula euskerian atzerakadia eta gitxiestia; euskaldunok, gu geu izan garala neurri haundi batian, euskeria baztartu dogunak, euskeria bigarren mailla batian jarri izan dogunak, euskaldun (euskeradun) izatiaz lotsatu garanak.\nEuskal Herriko klase dirijentia, burgesia edo dana dalakua izan da batez be euskeria egoera honetan jarri dabena, eta haren jokabidiak eta ejenpluak eragiña izan dau jende xehian artian, taillarretako bihargin, basarrittar eta arrantzalien artian. Kastellanuen inperialismo linguistikuak ez desku, jakiña, mesederik egin; eta gu haren aurrian konplejoz betetako herrixa (izan) gara. Ez dogu jokatu katalanak egin izan daben moduan. Gu beti etxe-kalte!\nAntxonek, egoerak eta kontakizunak jartzen deskuz aurrian. Agiriko tesirik ez biharbada, baiña honen aurretik "Gutxiespenaren historia" Eibarko euskerian inguruan idatzi baeban , oiñ eremu zabalago bat hartu dau aztertzeko: euskeriana.\nEuskeria etxe barrurako zan. Asko jota txistiak eta barre eragitteko teatrotxuak, euskaldun elebakarren lepotik barre egitteko. Gauza "inportantiak" idazteko erderaz idatzi bihar zan. Euskeria gaitzat hartzen zanian be bai. 50. hamarkadan egin zan "Congreso Vasco"an erdera hutsez egin zan, Andima Ibiñagabeitian interbenziñua izan ezik. Euskaltzaindian erdera hutsez egitten ziran batzarrak, euskal idazlien arteko gutunak erderaz idazten ziran...\nBaiña tira! azken 50 urtietan zihar emon dittugun pausuak norabide zuzenian emondakuak dira. Alde edarra dago lehengotik oingora! Ez dago konparatzerik. Esan leike, Abandokuak be, berak erderaz idatzi arren, euskal kontzientzia piztaille moduan eukiko ebala zerikusiren bat. Aurrera egin dogu ba, baiña atzera begiratzia be komeni, autokritika kolektibua egittia ondo etorriko jaku-eta.\nGai honen inguruan doia ba eguen zortziko Antxonen jarduna. Eta entzuliok be geure iritzixak agertzeko aukeria.


Orain urtebete baino 60 langabetu gutxiago daude egun herrian — Oñatiko udala\nOrain urtebete baino 60 langabetu gutxiago daude egun herrian\nLangabeziak ez du aldaketa esanguratsurik izan azaroan Oñatin, urrian baino langabetu bat gutxiago zenbatu da\nAzken hilabeteko langabezia datuetan apenas egon da alderik, Oñatin, urrian baino langabetu bat gutxiago erregistratu da Lanbideko bulegoetan. Adin eta sexuaren araberako datuei erreparatuta, gizonezko langabetuen kopurua pitin bat igo da, urrian baino 2 gehiago dira eta aldiz, 3 emakume gutxiago zenbatu dira. Adinka, 44 urte bitarteko emakumeen artean egin du behera langabeziak. Baina hilabeteko tartean datuak ez dira esanguratsuak, bai ordea, orain urtebeteko kopuruei erreparatzen badiegu. Iazko azaroan, 362 langabetu zeuden Oñatin, une honetan baino 60 gehiago. Orokorrean emakumezkoen langabezia jaitsi da urtebeteko epean, iazko azaroan lanik gabe zeuden 100 oñatiarretatik 56 emakumezkoak ziren eta une honetan 54ra ez dira iristen. Herriko langabezia tasa ere puntu bat baino gehiago jaitsi da, eta orain % 5,75 da. Aipagarria da azaroa, % 6aren azpiko langabezia tasa erregistratu duen urteko seigarren hilabetea izan dela.\nAzaroa hilabete ona izan ohi da Oñatin lana topatzeko, normalean, langabezia jaitsi egiten baita. Baina aldikako kontratuak izaten dira gehienak eta urtea amaitzearekin batera bukatzen dira. Ondorioz, langabezia kopuruek gora egiten dute abendua eta urtarrilean. Ikusi egin beharko da datozen bi hilabeteetan Lanbidetik zein datu igortzen dituzten.\nFokoa zabaldu eta Hego Euskal Herrira begiratuta, langabeziak behera eta kotizatzaileen kopuruak gora egin duela ikusten da. Bosgarren urtez jarraian behera egin du langabeziak azaroan. Hego Euskal Herriko enplegu bulegoetan 163.514 langabe daude; urrian baino 1.861 gutxiago, eta iazko azaroan baino 13.102 gutxiago. Kontrakoa gertatu da Gizarte Segurantzarekin: azaroak 4.093 afiliatu irabazi ditu, iazko hil berean baino hiru aldiz gehiago.


Eneritz Artetxe aktoreak gidatutako antzerki tailerrean parte hartzeko izena emateko epea irekita Bermeon\nEneritz Artetxe aktoreak gidatuta, antzerki tailerra izango da Bermeoko Kultur etxeko 1.2 entsegu gelan urritik ekainera, eguaztenetan, 18:00etatik 20:00etara. Maite Alvarezek Bermeoko Udaleko Euskara teknikariak eta Eneritz Artetxek antzerki irakasleak aurkeztu dute gaur antzerki tailerra prentsaurrekoan.\nIazko ikasturtean tailer honek izan duen arrakasta kontuan izanda, ikasturte honetan, urritik hasiko dira asteroko saioak eta ikasturte osoan ariko dira antzerki-ikasleak lanean.\nAlvarezek eta Artetxek adierazi dutenez, antzerki tailer honen helburua da kultura alorreko euskarazko sorkuntza lanari bidea ematea. Tailerrean 16 urtetik gorako pertsona guztiek parte hartu ahal izango dute, eta izena emateko epea irekita dago irailaren 28ra arte Berhaz bulegoan.\nArtetxek adierazi duenez, antzerki tailerrean honakoak landuko dira: gorputz eta ahots adierazpenak, pertsonaiak, erritmoa, inprobisazioa eta testuak. Hori guztia ariketen bidez egingo da eta landutako kontzeptuak eszenan praktikan jarri nahi dira.\nHortaz, Alvarezek azpimarratu duenez, “antzerkirako zaletasuna duenak eta komunikaziorako gaitasunak landu nahi duenak badu aukera ederra profesional on batekin antzerki munduan murgiltzen ikasteko”.\nJon Urrutia Trio, José Angel Lorente Quintet eta Szymon Klekowicki sextet Bermeoko XXII. Jazzaldian uztailaren 3tik 5era


Errezilen, 2010eko urtarrilaren 22an\nHogei urte pasatu dira Portugaldik, Euskal Herrira alde egin nuenetik eta desagertu nintzen egunean bertan hildakotzat jo ninduzun.\nUmezurztegiko haur denen sendiak ezagutzeko aukera izan nuen baina sekula ez nirea. Sekula ez zenidan ezer aitatu. Gorroto nuen nire burua inork maite ez ninduelako. Bakardadean negarrez pasatu nituen urteak, labana bat sehaskako burkoaren azpian loak hartzen ninduelarik, zainak mozteko behar nuen adorea ilunetan lortuko ote nuen itxaropenez. Baina hurrengo goizean begiak ireki eta pareta biluzi eta arrailduen artean esnatzen nintzen beti, zure agindupean.\nHanka mehar luzeak, kumako barrote arteetatik erruz ateratzen zitzaizkigun, estutasun haiek ateratako ubelak urteetan neure azalaren kolore bihurtu direlarik. Beltzunezko jantzia. Guretzat zenituen kaiolak baino handiago egin ginenean, nerabezaroan, soineko legez geratzen zitzaigun sehaska. Hala ere zoruaren hoztasunean etzatea, etxabereen pareko, askatasun larregi izatea zen guretzat.\nEskuetan atxurra eta pala hartu genituen lapitza eta koloretako margoen ordez. Apenas indarrik genuenean hasi ginen baratzean lanean, dastatu nuen barazki bakarra patata gordina baso bete uretan izan bazen ere. Nire lehen txerria zazpi urte bete nituenean odolustu nuen eta lanagatik animaliaren azazkalak oparitu zenizkidan.\nGauero esertzen nintzen eskailera muturrean atea zarratzea ahaztuko zitzaizun itxaropenez edo gaueko zaindaria mozkortu eta loak hartuko zuen zain. Eta hamasei urtetan behin ahaztu zitzaizun giltza idazmahaitxoan, zure egunkariaren ondoan. Gauza biei heldu eta lasterka batean, arnasestuka galdu nintzen, atzera begiratu ere egin barik, umezurztegiak sortutako hotzikara urtzeraino. Ilargi betearen argitan baina begirada lausoz, malkorik gabe, begiak makarrez josirik, itsu – mutsuan, sartu nintzen etxalde bateko ikuilura, etxabereen aldamenean, berotan, barroteen muga barik, loak hartuz.\nBidaia luzea eta neketsua izan da nagoen lekuraino heltzeko. Zuri gutun hau idazteko. Nire ama zarela onartzeko. Igorritako mina, jaso duzunaren pareko dela konturatzeko. Bortxaketa baten oroitzapen latza soilik naizela zuretzat ametitzeko. Eta gau hartan giltzak nahita utzi zenituela zure egunkariaren gainetxoan, oinazea desagertzeko itxaropenez ziurrenik, ulertzeko. Horregatik eta arrangurarik gabe, solik, adeus chefa, Jon.


Itxaro Bordaren Sinadura 2021eko apirilaren 28an: Amets bi\nPandemia osteko ametsak izan ditu hizpide Itxaro Bordak bere 'Sinadura'n.\n"Macron presidenteak, bihar, telebistako agerpen bat eginen du, egoera pandemikoa aipatzeko eta osasun neurrien balizko arintzea iragartzeko. Badirudi, arrastirietan, zazpietan etxeratzeko ordez, zortzietaraino kanpoan egoteko dretxoa emango digula. Mugitzeko distantzien murrizketa kenduko digu halaber: Dantxarienera ernatzen ahalko gara, baimen eta PCR test paperik erakutsi beharrik gabe. Frantzian, gauza jakina da, Macronek berak bakarrik erabakitzen duela, presidente izateaz gain, epidemiologo nagusia ere delako.\nTxantxetan nabil, baina egiazki ez da giro. Eskolak ireki ondoan, heldu den astetik goiti, itsas hondora apnean jaitsi den urpekaria azalera mailaka datorren moduan, ostatuak, jatetxeak eta premiazkoak ez diren dendak zabalduko dira. Antzokiak eta zine-gelak azkenik. Aurten ere, ez da edozein herritako jaixerik izango eta ez gara Maldiva uharteetara oporretara hegaldatuko. Baina gainerako guztia libre dukegu, ibiltzea ibaiak gurutzatzen diren hirian, Iparla gailurrera igotzea edo geldirik egotea eguzkia itzaltzen miresteko...\nIragan urriaren hondar egunaz geroztik ez dut iparraldeko ostatu batean jartzeko ahalmenik eduki. Bilbon edo Gasteizen egon naizenean, bai, profitatu dudala, hamikatu baten gisa, taberna batean bazkaltzeko edo gosaltzeko. Argazkiak ere hartu ditut wasap taldeko kideei igortzeko, Alex Txikonekin Everest puntara heldu banintz bezala. Ene ametsetako bat, Baiona Txikiko jantoki muntto batean afaltzea da eta jadanik hitza hartua dut lagun on batekin: profiterolak manatuko dizkinagu eta, begiak begietan, ardo zuria hurrupatuko dinagu...\nBigarren amets bat ere badut. Espero dut Atalante zine-gelara hurbiltzen ahalko naizenean Nomadland filma afixan izanen dela. Eta prest nago, hiru ordu irauten duten Jeanne Dielman eta Solaris behin eta berriz ikusteko, bata bestearen segidan. Sei oren ilunpean. Aspertu gabe. Bizitza normalera itzultzea nolabait ospatzeko, dagoeneko normala zer den ez dakigun arren.\nDena dela, eta bitxia da, airean bada zerbait arraro, apirileko euriarekin batera, birusaren itzalak baztertuz, tunelaren burua ikusten hasiko bagina bezala".


Bidaliguzu zure laburmetraia! – KRESALA Zinekluba\nKresala ZK-n gustoko dugu ilusio guztiz zinema mundo honetan hasiberriak direnei bultzadatxo bat ematea eta bere lanak pantaila handian ikusteko aukera ematea. Gipuzkoarra bazara eta laburmetraien bat baduzu, bidali helbide honetara: kresalazinekluba.paul@gmail.com. Bidaltzen dituzuenen artean hautaketa egingo dugu eta datorren hilabeteetako programazioan sartuko ditugu. Animatu!\nAurrekoa ¡Mándanos tu corto!\nHurrengoa Urtarrilak 2 – 2 de Enero: CENIZAS Y DIAMANTES


Ibilbideak - Urdaibai\nBilatu hemen zure Biosfera Erreserbaren aberastasun naturala eta kulturala ezagutaraziko dizkizuten 10 ibilbideak; mota guztietako ibiltarientzat egokituak.\nTxakolinaren itzalpean oinez\nIbilbide eroso bat Busturiko auzune nagusietan zehar, Sukarrietarekin lotua dagoena. Interes handiko lekuak aurkituko ditugu, hala nola Madariaga Dorrea, Sukarrietako udalekuak, Txatxarramendi uhartea edo San Kristobal hareatza, Urdaibaiko paduren oinetan.\nAtxarre mendia inguratzen duen bide zirkularra, Urdaibaiko ekosistema interesgarrienetako batzuk ezagutzeko aukera emango diguna: artadi kantauriarra, Akordako landazabala edo itsasertza eta hondartzak.\nErrota-erreka baten ibilbidea\nIbilbide zirkular txiki bat Gautegiz Arteaga herrigunetik gertu, bazter ederrak eta bide xarmangarriak gordetzen dituena. Bidean, gainera, Urdaibaiko altxor handienetako batzuek ikusiko ditugu.\nIbarrangeluko herrigunetik Ogoñoko talaiarainoko ibilbide zirkular erraza, Elantxobeko arrantza-portu bitxia bisitatzeko aukera ematen diguna.\nNatura, kultura eta paisaia aldetik interes handia duen bidezidor txiki erosoa, Gola ibaitik gertu, Elexalde-Arratzu eta Zarra (Mendata) auzuneen artean.\nIluntzar, Urdaibaiko begiratokia\nIlluntzarreko larreak eta Nabarnizko auzuneak zeharkatzen dituen mendi-ibilbidea. Hemen baserriek beren izatasunari eusten dioten oraindik. Arrolako oppiduma ere bisitatu daiteke.\nBegirada bat iragan megalitikoari\nMundakako eta Sukarrietako portugune politak Katillotxuko estazio megalitikoarekin lotzen dituen bidezidor zirkularra.\nBasondo eta Oma haranak eta Ibarrolaren baso margotua zeharkatzen dituen Ibilbide zirkular erraza. Gainera, altxor prehistoriko aparteko bat bisitatu daiteke: Santimamiñeko haitzuloa.\nEstuarioaren bihotzean barrena\nIbilbide zirkularra goi-estuarioaren eskuineko eta ezkerreko ertzetako bideetatik. Aukera ematen digu Gernika-Lumoko eta Foruko historian bidaiatzeko eta, ondoren, bidean behera egin eta eskualdeko ardatz nagusiaren inguruan paseatzeko, Oka itsasadarrean.\nOka ibaiaren arroaren erdi eta goi aldeko ibilbidea, baserriak eta basoak nagusi direla.


Okerrak Iragarkiak | Okerrak Blusa eta Neska Taldea\nOkerrak taldeak publizitatea egiteko hainbat espazio du. Horien bitartez funtsezkoa dugun diru-laguntza lortzen dugu jaien antolaketak sortzen dituen gastuei aurre egiteko. Bi dira iragarleak lortzeko bideak: aldizkaria eta tramankulua.\nUrtean behin argitaratzen den aldizkaria da. Urteko jai-egitaraua eskaintzen du, baita egingo diren jarduerei buruzko intereseko informazioa ere. Aldizkariak 60 bat orrialde ditu eta 5.000 ale inprimatzen dira; jendearen eskura jartzeko establezimendu eta enpresa laguntzaileen artean banatzen dira.\nHona hemen aldizkarian iragarkiak jartzeko tarifak:\nUrte mordoa darama gurekin, ikaragarri maite dugunez, ez genuke aldatuko ezta Ferrari baten truke ere! Gainera publizitatea gehitzeko aukera ematen digu; primeran ikusten da jaietako ibilbideetan, baita jaien aurreko eta osteko asteetan ere.\nPublizitatea egiteko euskarriak dira A-3 tamainako (2 folio) binilozko bi eranskailu erresistenteak furgonetaren alde bietan.\n*Iragarki horien prezioa 150€ dira; hala ere, prezioa negoziatu daiteke iragarleak jarri nahi dituen biniloen tamaina edo kopurua handiagoa bada.\nAipatutako euskarriez gain, badira babesleentzako beste espazio interesgarri batzuk; hala nola, pankarta, txarangako kideen jantziak edo xanpain-jaiaren espazioa. Horrelakoetan interesik izanez gero, jarri gurekin harremanetan HEMEN\nFurgonetan edo aldizkarian agertu nahi duten iragarleak iragarkiaren irudia onako helbide elektronikora bidali beharko dute: anunciosokerrak@hotmail.com\nDiru-sarrerak Laboral Kutxako kontu korronte honetan egingo dira: 3035 0429 07 4290007552 . Eta honakoak adierazi beharko dira:\nEstablezimendu babeslearen izena\nAdibidea: Iñigo Salinas Encarni harategia


Ordiziak herriko argiteria sistema berritu du - Noticias de Gipuzkoa\nOrdiziak herriko argiteria sistema berritu du\nm. aranburu 23.01.2020 | 06:25\nOrdiziako Plaza Nagusiko irudia, bertako argiteria sistema LED teknologiagatik aldatu ondoren. Argazkia: N.G.\nOrdiziako Plaza Nagusiko irudia, bertako argiteria sistema LED teknologiagatik aldatu ondoren.\nordizia - Herriko 306 puntutan egin dira aldaketak, lehen zeuden argiak kendu eta LED teknologia erabiltzen dutenak jarri ditu Udalak. Sistema honek helarazten duen argia zuria da horia beharrean, eta horrek berak argitasun gehiago ematen du, eta, era berean, argiak sor dezakeen kutsadura gutxitzen du. Bi helburu horiekin egin da aldaketa, eta, gainera, ondo ez zeuden argi puntuak berritzeko ere balio izan du egikaritza honek.\nLan hauen esleipena 142.262,12 eurokoa da, eta Gipuzkoako Foru Aldundiak diruz lagundu du egitasmoa, 29.896 euroko ekarpenarekin. Aldaketaz Aizkorpe enpresa arduratu da eta Gorka Gomez enpresako ordezkariak hala eman ditu aldaketen xehetasunak du aldaketa: "Normalean, egun bakarrean egiten diren aldaketak dira, baina zein lekutan egiten den ere kontuan izan behar da. Batzuetan, eskuhartze sinplea izan da, eta beste batzuetan, berriz, ibilgailu baten beharra izan dugu altura handia duten argi puntuak ere aldatu ditugulako".\nGauzak horrela, Malkaskotik hasi, Joseba Rezola kalea igaro, Gudarien etorbidea eta Eskarabillako auzoetan egin dira hobekuntzak, besteak beste, eta aldaketa hauek ikusgarriak diren beste leku batzuetan ere bai, hala nola, Plaza Nagusian.\nOrdiziako Udalaren helburua da herriko argiteriak ondo funtziona-tzeaz gain, ahalik eta kontsumo ekonomiko gutxien izatea, eta aldaketa honekin horixe bera lortuko dela azaldu dute. Hain zuzen ere, urtean zehar, 26.196 euroan murriztuko da gastua. Maitane Alvarez alkateordeak horren "garrantzia" nabarmendu nahi izan du: "Aldaketa hauek txikiak badira ere, alde handia suposatzen dute. LED teknologia erabiltzen duen argiteriari esker energia kontsumoan aurreztuko dugu eta argiak eragiten duen ingurumen kutsadura gutxituko da, Ordizia argituta mantenduz". Beraz, hemendik aurrera, argiteri berria estreinatuko du Ordiziak, kontsumoaren gastua eta kutsadura jaitsiz.


Gobernuak alokairuagatiko kenkaria berreskuratuko du PFEZ berrian | Consumer\nGobernuak alokairuagatiko kenkaria berreskuratuko du PFEZ berrian\nSozietateen gaineko zerga jaitsi egingo da EBko batez bestekoaren inguruan egon dadin\nPertsona Fisikoen Errentaren gaineko Zerga berriak (PFEZ) alokairuagatiko kenkaria berreskuratuko du, bai erosketa bai errentamendua zerga aldetik neutralak izan daitezen, Inmaculada Rodríguez-Piñero PSOEko Ekonomia eta Enpleguko idazkariak esan duenez.\nEtxebizitza alokatzeagatiko kenkariak kendu egin ziren Gobernu Popularrak 1998an egindako erreforma fiskalean. Ordura arte, kenkari hori ekitaldi bakoitzean ordaindutako kopuruen %10ekoa zen, urteko 100.000 pezetako mugarekin. Hala ere, baziren abantaila fiskal hori aplikatzeko baldintza batzuk: zerga-oinarriak ezin zuen 3,5 milioi pezetatik gorakoa izan banakako tributazioan edo 5 milioitik gorakoa baterako tributazioan.\nRodríguez-Piñerok, Europa Pressi egindako elkarrizketa batean, adierazi du tarteak murriztu egingo direla —hiru baino gehiago izango dira—, eta sozietateen gaineko zerga jaitsi egingo dela, Europar Batasuneko (EB) batez bestekoaren inguruan egon dadin, gaur egun % 30ekoa baita.\nZehazki, Gobernua prestatzen ari den zerga-erreformaren helburua da, arduradun sozialistaren arabera, lan-errentek “gaur egun bezain penalizatuta ez egotea zergetan”. Hori dela eta, gehienezko tasa murriztuko da, zerga-tasen egungo tarteak murriztuko dira, eta kenkari fiskalak dituen “armiarma asko” hobetuko da.\nAzken horiei buruz, Rodríguez-Piñerok adierazi du horietako bakoitzaren “azterketa zehatza” egin dela, informazioa eskuratu ondoren, lehen “estatistika-itzalaldia” baitzegoen.\nPSOEren bozeramaile ekonomikoak zalantza batzuk argitu zituen Gobernu sozialista prestatzen ari den zerga-erreformari buruz, eta urtea amaitu baino lehen Diputatuen Kongresuan aurkeztea aurreikusten du, eta aldaketa horien oinarri diren printzipio batzuk ezarri zituen.\nRodríguez-Piñerok zehaztu zuenez, “pentsio-planen kenkariak ez dira hain progresistak”; izan ere, horien onura handiena jasotzen dutenak “errentarik altuenak dira, horiek baitira pentsio-planak osatzeko behar gutxien dutenak”. Hori, esan zuen, “logikoki zuzenduko da”. Eta adierazi zuen, halaber, “familia bakoitzeko kenkarietan, errenta txikienetan, seme-alaben kenkaria errenta altuenak baino askoz txikiagoa dela”.\nEtxebizitza erosteagatiko kenkariak, ordea, ez dira ukituko. “Erosketan daudenek berdin jarraitzen dute”, esan zuen buruzagi sozialistak, “ikusi da, dauden bezala, guk nahi dugun helburuari erantzuten diotela”, esan zuen. “Ondo funtzionatzen ari den zerbait jotzeko”, esan zuen.\nTipo maximoaren beherapenari dagokionez, eta egungo 45etik %40ra jaits daitekeen galdetuta, Rodríguez-Piñerok hau esan zuen: “egin liteke”. Baina zehaztu egin zuen: “ez naiz ausartzen zehaztera, %40raino izan liteke, ez dakit posible izango litzatekeen planteatzen zaigun esparru osoagatik, eta gero Legebiltzarreko izapidea falta da”.\nalokairu dedukzio IRPF-eu


Bat etorrita 34/2002 Legeak, uztailaren 11koak, Informazio Gizartearen eta Merkataritza Elektronikoaren Zerbitzuei buruzkoak, dioenarekin, ondoren zehazten dira webgune honen arduradunaren datuak. Gune horren jabea eta kudeatzailea JOKIN MUGICA BARANDIARAN da (aurrerantzean JOKIN MUJIKA KIROL FISIOTERAPIA):\nIzen soziala: JOKIN MUGICA BARANDIARAN\nIzen komertziala: JOKIN MUJIKA KIROL FISIOTERAPIA\nHelbide soziala: AVENIDA NAVARRA 32 BAJO-20200 BEASAIN (GIPUZKOA)\nIFK / IFZ: K44334522\nDomeinuaren izenak: www.jmfisioterapia.com\nProfil sozialak: Instagram\nJOKIN MUJIKA KIROL FISIOTERAPIAK, webgunearen arduradunak, erabiltzaileen eskura jartzen du agiri hau, zeinaren bidez bete nahi baititu 34/2002 Legeak, uztailaren 11koak, Informazio Gizartearen eta Merkataritza Elektronikoaren Zerbitzuei buruzkoak, ezarritako betebeharrak, eta jakinarazi nahi baitie webgunearen erabiltzaileei zeintzuk diren gunea erabiltzeko baldintzak.\nJOKIN MUJIKA KIROL FISIOTERAPIAk beretzat gordetzen du webgune honetan atera daitekeen edozein eratako informazioa aldatzeko eskubidea, obligaziorik ez duelarik obligazio horien berri emateko erabiltzaileei, ulertzen baita nahikoa dela webgune honetan argitaratuta.\nJOKIN MUJIKA KIROL FISIOTERAPIAk ez du bere gain hartzen bere webgunean argitaratutako informaziotik eratorri daitekeen inolako erantzukizunik, beti ere informazio hori manipulatua izan bada edo harekin zerikusirik ez duen hirugarren batek sartua.\nLitekeena da bezeroaren webgunetik hirugarrenen webguneko eduki batzuetara birbidaltzea. Kontuan izanda JOKIN MUJIKA KIROL FISIOTERAPIAk ezin dituela beti kontrolatu bere web orrietan hirugarrenek sartutako edukiak, ez du bere gain inolako erantzukizunik hartzen eduki horien inguruan. Nolanahi ere, JOKIN MUJIKA KIROL FISIOTERAPIAk adierazten du berehala kenduko duela edozein eduki, baldin eta estatuko edo nazioarteko legeriaren, moralaren eta ordena publikoaren aurkakoa bada, berehala kenduko du webgune horretarako birbidalketa, eta eduki horren berri emango die eskudun agintariei.


Jarduera eta Obra Pribatuak\t/\nJarduerak eta obra pribatuak\nZer da jarduera bat?\nHirigintzaren arloan, jardueratzat hartzen da Irungo udalerrian ezarri eta aurrera eraman nahi den merkataritza, industria edo zerbitzu oro.\nHainbat araudik arautzen dituzte jarduerak, eta haien lehentasunezko helburuen artean daude sortutako ingurumen inpaktuak minimizatzea, inpaktu horien artean sartuta ingurumenari, landakoa zein hirikoa, eragindako afekzioak.\nJarduera hasteko nahiz aurrera eramateko, gaikuntza titulua behar da: udal baimena, eta, kasu batzuetan, baita beste administrazio batzuena ere.\nZer da obra bat?\nHirigintzaren arloan, obratzat hartzen da Irungo udalerrian egin nahi den eraikuntza, eraispen, konponketa, mantentze,... lan oro.\nHainbat araudik arautzen dituzte obrak, eta haien lehentasunezko helburuen artean daude eraikinek, instalazioek eta eraikuntzek bermatzea, segurtasun, bizigarritasun, funtzionaltasun eta irisgarritasun baldintza nahikoak dituztela.\nObrak egiten hasi aurretik, beharrezkoa da haiek egiteko udal baimena izatea, normalean lizentzia, eta horretarako, beste administrazio batzuen aldez aurreko baimena ere behar da batzuetan.\nPARTIKULARREN OBRAK ETA JARDUKETAK\nEraikinen Ikuskapen Teknikoa egin ondoren, teknikari eskudun batek egindako txostena da eraikinaren EIT.\nTxosten horri esker, eraikin horietan antzemandako kalteak eta akatsak ezagutu ahal izango dira, bai eta haien arrazoiak eta egonkortasuna, segurtasuna, estankotasuna eta egituraren sendotasuna bermatzeko gomendatutako neurriak ere, eraikina berez duen xedearen arabera erabili ahal izateko.\nEra berean, eraikinaren inguratzailearen eta haren instalazioen baldintzak eraginkortasun energetikoarekin lotutako parametroen ikuspegitik begiratuta balioesteko aukera ematen du, eraikinaren eraginkortasun energetikoa ebaluatzeko, eta desgaitasunen bat duten pertsonak eraikinera sartzeko eta hura erabiltzeko irisgarritasun unibertsalaren baldintzei eta diskriminaziorik ezari buruzko informazioa emateko, indarrean dagoen araudiaren arabera, eraikinean horiek betetzeko arrazoizko egokitzapenak egin behar diren ala ez zehaztuz.\nBa al dago udalaren esku hartzea eskatzen duen bestelako jarduerarik?\nJarduerak aurrera eramateaz eta obrak egiteaz gain, udalaren baimena behar duten beste jarduera mota batzuk ere badaude, hala nola: finkak bereiztea, lokalak edo eraikinak lehen aldiz okupatzea, betelanak eta lur mugimenduak egitea, bide publikoak okupatzea, instalazioak eta pasabideak ezartzea,...\nEra berean, Udala behartuta dago salaketa arrazoituak aurkezten direnean edo arrisku egoerak daudela jakitean esku hartzera.\nPARTIKULARREN BESTE JARDUERA BATZUK\nKontzeptuak / terminologia ohikoena\nBehar bezala formalizatutako uda agiri ofiziala, jarduera bat aurrera eramatea edo obra pribatuak egitea babesten duena.\nUdal organo eskudunak emandako berariazko baimena, obra batzuk egiteko edo jarduera bat aurrera eramateko udalaren adostasuna adierazten duena, obrak edo jarduera hastean.\nInteresdunek Udalari jarduera baten garapenari edo eskubide baten erabilerari buruzko identifikazio datuak jakinarazteko dokumentua, jarduera hasi aurretik, jarduera berehala gauzatu ahal izateko. Jakinarazpenarekin batera, aplikatu beharreko araudiak eskatzen duen dokumentazioa aurkeztu beharko da.\nUdalari jakinaraztea aurreko titulu gaitzaile baten (aurretiko lizentzia edo jakinarazpena) titulartasuna eskualdatu dela, bai jarduerei dagokienez, bai obrei dagokienez.\nObra pribatu motei dagokienez\nLehendik dagoen eraikin bat erabat edo partzialki desagertzeko eraikuntzako esku hartze mota.\nOin berriko eraikinak sortzen dituzten esku hartzetzat hartzen dira lehendik ez zeuden eraikinak osatzen dituzten eta berreraikitze kategorian sartu ezin diren obrak, nahiz eta eraikin berria eraitsitako beste eraikin batek okupatutako azaleraren gainean sortu.\nLehendik dagoen eraikinaren azalera eraikia handitzeko eraikuntzako esku hartzea, solairu berriak altxatzeagatik, eraikitako perimetroa handitzeagatik, forjatu berriak eraikitzeagatik edo beste edozein arrazoirengatik.\nEraikinaren irisgarritasuna hobetzeko esku hartzea.\nEraikuntza kontserbatzeko eta haren funtzionaltasuna eta/edo bizigarritasuna hobetzeko esku hartzea, obra batzuen bidez. Obra horien barruan eraikuntza osatzen duten elementuak sendotu, zaharberritu eta berritu, beharrezko elementu berriak sartu eta eranskin degradatzaileak kendu ahal izango dira.\nEraikuntzako esku hartzea, eraikina handitzeko edo eraisteko jarduerarik egin gabe, barneko espazioen banaketa eta antolaketa aldatzea, egitura elementuen kokapena, kota, forma eta neurriak aldatzea eta/edo barruko eta kanpoko fatxadak eta estalkiak aldatzea proposatzen duena.\nEraikuntzaren egonkortasuna hobetzeko eraikuntzako esku hartzea, egitura elementuak berritu eta ordezkatuta.\nItxura arkitektonikoa lehengoratzea eta barruko edo kanpoko fatxadetan eta/edo estalkietan aldatutako zati puntualak (teilatu hegalak konpontzea, teilak birjartzea) jatorrizko egoeran berrezartzea.\nEgoera onean edo egoera jakin batean dagoen eraikin bat kontserbatzea helburu duten esku hartzeak, degradazioa saihesteko (fatxadak pintatzea,...).


Aduana-arriskuak - Vladivostok inportatu eta esportatu\nAduanako funtzionario baimenduek identifikatzen dituzte arrisku profiletan dauden arriskuak. Profil hauek daude:\narrisku profil automatikoa;\narrisku profil automatizatua;\narrisku profil informala;\narrisku profil intuitiboa.\nRMSen esparruan aplikatutako neurriak banatzen dira arriskuak minimizatzeko neurri zuzenak и zeharkako arriskuak arintzeko neurriak.


AEBetako Virginiako Commonwealth unibertsitateak eginiko ikerketa baten arabera gizonek arinago harrapatzen dituzte bikotekideak desleialtasunetan emakumeek baino. Emakumeek, berriz, askoz hobeto dakite ezkutatzen.\nGizonen %29k onartu zuen noizbait desleiala izan dela; emakumeen kasuan, ostera, %18k.\nBartzelonan ezkontideen arteko leialtasuna neurtzeko modan jarri da poligrafoa. Proba egiteak 700 euro balio du eta emakumeen kasuetan %80 egiaztatu da. Gizonen kasuetan, ordea, %94.\nZer uste duzue horretaz?\nPoligrafoaren proba egingo zeniokete zuen\nbikotekideari susmorik izanez gero?\nNire ustez, poligrafoaren proba egiteko arrazoirik badagoela pentsatzen denean hobe harremana lehenbailehen moztea, konfidantza erabat galduta baitago.\nNire ustez, poligrafoaren proba bat gin behar baduzu, harremanean ez dago konfidantzarik. Eta nik uste dut harreman batean gauzarik importanteena konfindantza dela.\nPoligrafoarena gehiegi iruditzen zait, baina txarrgoa da Tele5n dagoen programa bat. Horretan batzuk enteratzen dira beren bikotekideak desleialak izan direla.\nBIKOTE DUZUNEAN KONFIANTZA HANDI EDUKI BEHAR DA, ETA FROGA HAU EGIN BEHAR BAUZU, KONFIANTZA GUZTIZ GALDUTA DAGOELA ESAN NAHI DU. HORREGATIK MUTUR HAIETARA HELTZEN BADA RELAZIOA, HOBE DA LEHEN BAILEN UZTEA.


Lasaiago nabigatu | Kontaizu\n2017, Abendua 23\nNabigatzen dugunean, kontutan hartu gabe ere, arrasto asko uzten ari gara. Beharbada inporta ez zaigula senti dezakegu, baina kasu gehienetan ez dakigu zer eta nola ari zaizkigun jarraipena egiten. Hori kontutan hartuta hemen zenbait gomendio eta tresna, erabaki horren kontrola gure eskuetan izateko.\nLehenik datuen eta metadatuen artean bereizketa egin behar dugu. Datuak, igortzen dugun informazioa, posta elektronikoaren edukia, webgune bateko edukia... dira. Horiekin batera baina askotan, metadatuak ere badoaz; ikus ditzakegun datuei loturik, << ikusezinak>> diren datu esanguratsuak.\nArgazki batean adibidez, datua argazkia bera litzateke ikusi dezakegun hori. Atzean aldiz, argazki hori atera den eguna eta ordua, kamara modeloa, non atera zen... egon daiteke gorderik atxikitako metadatuetan.\nInternet bidezko komunikazioetan adibidez, posta elektroniko bat bidaltzen dugunean edo txat baten bidez komunikatzean ere metadatu asko sortzen dira. Elkartrukatzen dugun informazioaz gain, zenek, zenekin egin duen harremana ere azaltzen da adibidez, baita beste zenbait datu. Horiek guztiak elkartuz gero profil zehatzak egin daitezke.\nNahi gabe ere utzi ditzakegu kasu askotan, kalean goazela adibidez gure sakelakoa piztuta, sare telefonikora edo Internetera ezer egin gabe ere konektatuta gaudela gure arrastoa uzten ari gara. Mugatu dezagun baina gaia, gaurkoan nabigatzen ari garenean utzi dezakegun arrastoaz eta hori minimizatzeko zer egin dezakegun jorratuko dugu soilik. Nahi duenak, aurrekoari buruz jabetzeko https://maps.google.com/locationhistory loturan sartzerik besterik ez du.\nJabetu gaitezen beraz lehenik arazo honetaz. Webgune batean sartzen garenean ustez, webgune horrek zenbait zerbitzu eman ahal izateko zenbait informazio eskuratzea ez dirudi arraroegia: nabigatzailearen modeloa, darabilgun hizkuntza, pertsonalizazioren bat aukeratu badugu zein den... Gehienetan baina, sartu garen webguneaz gain beste askotatik informazio hori bera eskuratzeko tresnak daude webguneetan.\nOhikoenak, estatistikari lotutako zerbitzuenak dira. Webguneek instalatzen dituzten analitikak neurtzeko script-ek gure datu horiek jaso eta erabiltzeko aukera lortzen dute. Ez hauek bakarrik, askotan beste tresna askok ere konturatu gabe gure informazioa eskuratzen dute sartze soilarekin bakarrik. Gero datu horiek, profilak sortzeko erabiltzen dituzte edota zuzenean saldu.\nHori ikusteko ezinbesteko tresnatako bat Lightbeam https://www.mozilla.org/lightbeam/ da. Mozilla Firefox nabigatzailea instalatu ondoren, gehigarri hau instalatuz gero, sartzen garen webguneetan, gure informazioa zein tresnek eskuratzen duten ikus genezake. Denbora batez utziz gero ikusiko duzu nola, uste baino gehiago dira informazio hori eskuratzen ari direnak; esperotakoak baino askoz gehiago seguruenik.\nArazoaz jabetuta, ikus dezagun noraino gure nabigatzaileak onartzen edo baztertzen dituen jarraipenerako tresna hauek. Horretarako EFF fundazioak http://panopticlick.eff.org webgunea jarri du martxan. Webgune honetara sartu eta berak aztertuko du zein den egoera. Ezezko gorriak jasoz gero horiek konpontzeko bideak jartzen hasi beharko genuke, gure traza digital hori murrizteko helburua badugu.\nKasu horretan, bertan eskaintzen diguten beste gehigarri bat instala genezake Privacy Badger https://www.eff.org/privacybadger. Horri esker, jarraipenerako zerbitzu ohikoenak, ezkutuko jarraipen tresnak, publizitate zerbitzuak... blokeatzeko aukera izango dugu. Badira, tresna honen antzeko beste asko ere, hau horietako bat besterik ez da.\nHoni lotuta, beste gehigarri interesgarri bat HTTPS Everywhere https://www.eff.org/https-everywhere delakoa da. Gehigarri honek, ahal den kasu guztietan HTTPS erabiltzen du webguneetara sartzeko orduan. Horrek esan nahi du, gure nabigatzailea eta webgunearen artean edukia zifratuta doala eta beraz, tartean egon daitezkeen usnatzaileek zailtasun gehiago izango dituztela gure informazioa eskuratzeko.\nEdozein kasutan, gure traza digitala eta jarraipena %100ean desagerraraztea zaila da. Mahaigainetik konektatzen garenean nabigatzailearen bidez ikusitako tresnek asko laguntzen dute, baina kanpo utzi dugun sakelakoetan adibidez askoz ere zailagoa da. Beste batean arituko gara horri buruz ere.


‘Auzoko’ egitasmoa Bergaran | UEMA - Udalerri Euskaldunen Mankomunitatea\nHasiera » arnasguneak » ‘Auzoko’ egitasmoa Bergaran\n‘Auzoko’ egitasmoa Bergaran\n2015(e)ko urriak 5 arnasguneak, udalerriak Erantzunak desaktibatuta daude ‘Auzoko’ egitasmoa Bergaran sarreran\nTestua eta argazkiak: Bergarako Udaleko Euskara Zerbitzua\nBergaran 2009tik martxan da egitasmo hau eta euskara ez dakiten pertsonez gain, herritar euskaldun batzuk ere parte hartzen dute, laguntzaile modura. Hori dela eta, euskaldunek eta euskara ez dakitenek parte har dezakete.\nParte hartzeko ez da ezer ordaindu behar eta, printzipioz, astean behin talde txikitan elkartu eta dinamika ludiko batzuen bidez euskara ikasteko lehen urratsak ematen dira. Bergaran 3 talde izango dira. Bat ostiraletan 18:00etan elkartuko da Errotalde kultur etxean, beste bat —emakumeei zuzenduta dagoena— astelehenetan 15:30ean Errotalden hau ere eta bestea Osintxuko liburutegian asteazkenetan iluntzeko 8etan. Eta astean behin elkartzeaz gain, nahi dutenak herrian izaten diren aisialdiko ekintza batzuetan ere parte hartzeko laguntza ere izango dute.\nEgitasmo honetan parte hartzeko JARDUN euskara elkartearekin harremanetan jarri behar da (Errotalde jauregia / Kultur Etxea. Tlf.: 943 763661).\n· Bergarako Auzokoren ikasturte berrian parte hartzeko deia (goiena.eus, 2015-10-01).\nAurreko albistea Josu Labaka: “Euskararen normalizazioan liderrak izatea dagokigu udalerri euskaldunoi”\nHurrengo albisteaHizkuntza eskubideak bermatzeko neurri eraginkorrak hartzea eta plantilla organikoa egokitzea eskatu dio Arartekoak Nafarroako Gobernuari


Aurrekontuak luzatzea aurreikusten dute Araban - Araba - Alea.eus\nAurrekontuak luzatzea aurreikusten dute Araban\nErredakzioa 2018-11-29 16:09\nArabako Diputazioan aurrekontuak luzatzetik gertu. ALEA\nEH Bilduk adierazi du EAJk ez duela "inolako borondaterik" akordio batera heltzeko.\n[ALEA.EUS] EH Bilduk foru aurrekontuen negoziazioaren harira egin duen balorazio ezkorra entzun eta gero, herrialdeko kontuen luzapena inoiz baino gertuago egon daiteke. Kike Fernandez de Pinedo EH Bilduko batzarkide taldeko bozeramaileak gaur bertan azaldu duenez, "zinez uste dugu EAJ erosoago dagoela PPren aurrekontuen luzapenarekin". Ildo beretik, EAJren aldetik aurrekontuei buruzko akordio batera heltzeko borondaterik ez dutela antzeman nabarmendu du talde abertzaleak; eta iragarri dute osoko zuzenketa bat aurkeztu dutela foru gobernuaren aurrekontu proiektuaren aurrean.\nEH Bilduk aurkeztu duen proposamenak lau ardatz ditu oinarri: zerbitzu sozialetan adinekoentzat plaza publiko gehiago sortzea, uraren kudeaketari buruzko plan integral berri bat lantzea, trenbide sarearen modernizazioa eta toki-erakundeen finantzaketa hobetzea eta zerga bilketa justu bat egitea. Alta, foru gobernuak soilik toki-erakundeen finantzaketan aldaketa batzuk egitea onartu duela salatu du Fernandez de Pinedok.\nGauzak horrela, Ramiro Gonzalezen gobernuak 2018an PPrekin adostu zituen aurrekontuak luzatzea beste aukerarik ez du izango; Podemosekin edo Talde Mistoarekin adostasun batera iritsiko balitz ere EAJ-PSE gobernuak ez luke babes nahikoa izango aurrekontu berriak onartzeko.


Bera Berak eta Zuazok agur esango diote larunbatean denboraldiari eta zenbait jokalariri | Eskubaloia | Naiz\n2021 MAI. 28 - 16:35h\nBera Berak eta Zuazok agur esango diote larunbatean denboraldiari eta zenbait jokalariri\nSuper Amara Bera Bera Ligako txapeldunak Granollers hartuko du larunbat honetan 19.00etan; eta Zubileta Evolution Zuazok, ordu berean baina Lasesarren, Tenerife. Pizzo, Teres, Arruda, Ainhoa Hernandez, Loidi, Barros eta Aalla jokalariei agur esateko ordua izango da.\nJune Loidik eta Ainhoa Hernandezek –Malena Cavo gelditu nahian– azken partida jokatuko dute larunbat honetan Zuazorekin. (Andoni CANELLADA/FOKU)\nOhorezko Maila azken jardunaldira iritsi da. Bi euskal taldeek, Super Amara Bera Berak eta Zubileta Evolution Zuazok, etxeko lanak eginda dituzte dagoeneko. Donostiarrek Liga eskuratu zuten Elxeren kontrako partidan –Koparen arantza geratu zaie, finalerdian Alacanteko talde beraren aurka galduta– eta Barakaldokoek salbazioa lortu zuten duela aste batzuk.\nLarunbat honetan trantsiziozko partidak jokatuko dituzte, beraz, bi taldeek. Bera Berak KH7 BM. Granollers hartuko du Gascan (19.00), eta Zuazok, ordu berean baina Lasesarren, Balonmano Salud Tenerife, salbazioaren taldeko liderra.\nDenboraldiari baino, garrantzia handiagoa izango du zenbait jokalariri egingo zaien agurra. Bera Beran, esaterako, Renata Arruda, Nekane Teres eta Pizzok ez dute Donostian jarraituko datorren denboraldian.\nBakoitzaren arrazoiak ezberdinak dira. Arruda atzerrira joango da jokatzera, Teresek eskubaloia utziko du eta klubak ez du Pizzo berritu, bere ordez Zuazotik June Loidi etorriko baita, aste honetan bertan jakitera eman zutenez.\nElgoibarko jokalariarekin batera, Ainhoa Hernandez, Maddi Aalla eta Maider Barrosek ere Zuazo utziko dute larunbat honetatik aurrera. Lehenengoa Errumaniako Dinamo Bucarestera egingo du salto eta beste biek ez dute zehaztu beraien hurrengo taldea.\nGauzak hala, bi entrenatzaileek, Imanol Alvarezek eta Joseba Rodriguez “Haito”k, gauzak probatu ahal izango dituzte hurrengo denboraldiari begira. Zuazoko prestatzailearen kasuan, gainera, jakinda urtebete berritu duela kontratua, duela egun gutxi jakitera eman zuen moduan.


Besoko moreak NUPeko karpan | Gizartea | Berria\nBesoko moreak NUPeko karpan\nSexu erasoei aurre egiteko brigadak antolatu ditu NUPeko Talde Feministak. Hasieran, baimena ukatu zien jaialdiko antolakuntzak\nNUPeko Talde Feminista, asteazkenean, Arrosadiko campusean. BERRIA\n2016ko urriak 21 - Iruñea\nUrtero legez, ikasturte hasiera «paraleloa» ospatuko dute gaur NUP Nafarroako Unibertsitate Publikoko ikasleek, festa batean. Aurten, ordea, jaialdiak jauzi kualitatiboa emanen du sexu erasoen aurkako neurriei dagokienez: brigada feministak egonen dira jaia egiteko karpa barruan, sexu erasoei aurre egiteko eta, norbaitek behar izanez gero, laguntza emateko. Brigadetako kideek besoko moreak eramanen dituzte, jendeak identifika ditzan. Egitasmoa, baina, ez dute jaiaren antolatzaileek prestatu, NUPeko Talde Feministak baizik. Are gehiago: brigadak debekatzeko imintzioa egin du antolakuntzak.\nAsteartean jarri zituzten brigadak iragartzeko afixak NUPeko campusean, baina, handik ordu gutxira, antolatzaileek kendu egin zituzten, eta talde feministako kideei karpan sartzea debekatu. «Ohartarazi ziguten brigadetako kideren bat identifikatuz gero kanporatu egingo zutela», gogoratu du Cristina Oses NUPeko Talde Feministako kideak.\nDebekuak, baina, hautsak harrotu zituen sare sozialetan, eta, kalapita mediatikoaren ostean, atzera egin dute antolatzaileek. NUPeko Talde Feministak pozik hartu du berria, baina arazoak «bere horretan» segitzen duela adierazi du: «Karpa kudeatzen duen enpresaren jarrera da benetan kezkatzen gaituena, irabazi ekonomikoei soilik erreparatzen baitie, azken urteetako sexu erasoei eta jarrera matxistei bizkarra emanda».\nIzan ere, polemika iturri izan da unibertsitateko karpa azken urteetan. 2014an, lelo matxista zuten eranskailuak banatu zituzten han. Hoy follo, mañana juicio (Gaur larrua joko dut, bihar epaiketa) edota Bonitas piernas, ¿a que hora abren? (Hanka ederrak, zein ordutan irekiko dute?) irakur zitekeen horietako batzuetan. Horiez gainera, hainbat sexu eraso «isilduak» izan direla uste du Osesek. «Urtero gertatu izan dira sexu erasoak, baina biktimek ez dituzte salatu, lotsagatik edo beldurragatik». Feministek ezinbestekotzat jo dute «festaren ereduaz hausnarketa egitea, multinazionalek babestutako mozkorraldi erraldoia izan ez dadin».\nAtxilotu bat Ribaforadan\nForuzaingoak 34 urteko gizon bat atxilotu du Ribaforadan (Nafarroa), emakume bat bortxatzea egotzita. Ustez, lan elkarrizketa bat baliatu zuen gizonak, lanpostu eske zebilen andrazkoari sexu erasoa egiteko. Bestalde, Portugaleteko (Bizkaia) emakume batek sexu eraso bat salatu zuen iragan asteartean. Horren kontrako protesta eginen dute gaur, 20:00etan, Maria Diaz de Haro kalean.


Ostiral honetan, Policlínica Gipuzkoako kontsulta-zentro berria jarriko da abian Eibarren\n30 de maiatza de 2012\nCirugía General, Eibar, kontsulta-zentroa, Oftalmología, Pediatría, Policlínica Gipuzkoa, zentroa\nIrekiera-ekitaldi ofizialeko burua Eibarko Miguel de los Toyos alkatea izango da, eta ekainaren 8an egingo da\nPoliclínica Gipuzkoak Eibarren irekiko duen kontsulta-zentro berria bete-betean hasiko da lanean ostiral honetan, ekainak 1. Irekiera-ekitaldi ofizialeko burua, Miguel de los Toyos hiriko alkatea izango da, eta ekainaren 8an, ostirala, egingo da 12:30tan. Ekipamendu berri hau Eibarko erdialdean egongo da kokatuta (Ibarkurutze 2), eta era guztietako zerbitzuak eskainiko ditu: espezialitateak, proba diagnostikoak, analisi klinikoak eta kontsultak. Instalazio berrien azalera erabilgarria 383 m2-koa izango da, eta lokala bera kaleko solairuan egongo da kokatuta. Honelaxe egongo da banatuta: 9 kontsulta, sendaketen gela, Erradiologia, mamografiak, ekografia ginekologikoak eta bularraldeko ekografiak. Guztira, hamaika espezialitate eskainiko dira bertan. Zerbitzu horiek guztiak Policlínica Gipuzkoarekin lan egin ohi duten aseguru-konpainia eta mutua nagusiekin egongo dira itunduta.


referentziak: Dut reegokitu zegoena aski desegokitsu\nZure bersioneak dio:\n"Titanic-en historiatik hurbil den bertsio honetan' tristeena ez da -Larrainzarren obran bezala- lanean itsu, ez dugula ikusten leihotik erortzen ari direla espainiar dorre altuak, baizik-eta inork ez diola galdetzen bere buruari zergatik behar dugun euskaldun eta katalanek hondatu eurekin."\nEta nik dauzkitzut galdatu bi gauza:\n1.- 'honetan' hitzaren ondoan izkriatu duzun tildeak, zer adierazten du? Zertan da desbardin koma bateganik?\n2.- Duzularik izkiriatzen "ez dugula ikusten leihotik erortzen ari direla", zer duzu izkiriatu nahi xuxen:\na) ez dugula ikusten [leihotik erortzen ari direla]\nb) ez dugula ikusten leihotik [erortzen ari direla]?\nNire irudiko, balin b) adiera eman nahi baduzu, behar zenuke izkribatu "ez dugula leihotik ikusten erortzen ari direla".\n10:35 PM, March 06, 2010\n`Eta nik NAHI dauzkitzut galdatu bi gauza' erran nahi nuen.\nAspaldiko Erroteta pozten nau zu ikusteak hemen berriro, batetik.\nErantzunik lehenbizikoari esan ze\nkomma garaiak (')\nnahi du adierazi\neten txiki bat, txikiagoa ezen komma normalak,\nizanik eten bat nahirik agertu ezen hori hitza kin komma garaia ez doala loturik behintzat trinkoki hurrengoarekin (kin hurrengo hitza).\nHor, an -... honetan' tristeena ...-, ez nuen jarri komma normala (,) batetik ez zetorrelako ere originalean eta ere gainera zeren horretan phrasean originalean ikusten dira jada nahiko komma eta ere gidoiak; ez nuen jarri nahi izan komma gehiagorik oraino. Baina bai uste dut ze behar dela edo behintzat on dela\nagertzea nolabaiteko etena\nartean bi parteak' zein nik agertu dut kin komma garaia (... honetan' tristeena ...). Nahi izan dudalarik ere ikutu textua ahalik gutien zeren batetik textua ez da nirea eta baita esan ze izan balitz nirea textua nuen nik neure gustoz idatziko hontan eta ez honetan, hobetsiz forma laburra hortara (horretara). Hori buruz lehenengo galderea.\nBigarren galderean nik ere izan dut duda berbera zein izan duzun zeuk ere, baina nola behintzat nik ezin izan dut argitu zer nahi duen expressatu originalak' utzi dut zegoenean hori ambivalentzia hori.\nOrokorki eta generalean nahi izan nuena esan prinzipalki' zen eta da ze textua, textu originala, zen aski diffizil eta sobera bihurria. Zeuk ez al duzu kausitzen holan?\n12:47 AM, March 07, 2010\nErroteta, nola jada esan nuen / nizun nik ere nahi nuke jakin zeozer buruz textu originala zeinak eragin zuen nire kommentarioa. Halan jakingo nuke nik ere zenbaterainoko zentzuzkoa zen nire "kritikea" zeren hemen euskal munduan da kasik impossiblea mintzatzea buruz gure euskara noiz-ere dagoen antza hainbat euskalzale Euskal Herrian.\nBada, ba, zain zure erantzun edo kommentarioa hontaz:\n8:02 PM, March 07, 2010


Hell Beer Boys taldeak agurreko kontzertua egingo du, Ordizian - Goierriko Hitza : Goierriko Hitza\nHamazazpi urteko ibilbidearen ondoren, Hell Beer Boys musika talde goierritarrak agur esatea erabaki du. Hala iragarri zuen taldeak sare sozialetan zabaldutako mezu baten bidez. Otsailaren 2an egingo dute agurreko kontzertua, Ordizian. Kontzertua 20:00etan hasiko da, eta Brigade Loco eta Roten XIII taldeek ere joko dute, Hell Beer Boys-ekin batera, Beti Alai kanpoaldeko gune estalian. Aurretik, 18:00etan, Bake Faltsua taldeak, disko berria aurkezteko kontzertua egingo du.\nTaldekideek, “erabaki gogorra” izan dela azaldu dute, “penaz” hartutakoa, baina aldi berean “harro” daudela diote, hamazazpi urteko ibilbideak utzitako momentu ederrengatik.\nHamazazpi urte eta sei disko\nHell Beer Boys taldea 2002. urtean sortu zuten Goierriko lau lagunek: Jon Lekuona (bateria), Iker Lino (kitarra), Blasko (baxua) eta Gorki (ahotsa). Aurreneko kontzertua taldea sortu eta 6 hilabetera egin zuten, Ordiziako gaztetxean. Lehen entseguak Tolosan egin bazituzten ere, Arriarango lokalera aldatu ziren gero. Kontzertu sorta bat egin eta gero, aurreneko diskoa argitaratu zuten, Ratas del Oria izenekoa. Guztira sei disko argitaratu ditu taldeak. Hamazazpi urteko ibilbidean aldaketak ere izan dira; Jon Lekuonak taldea utzi zuen eta Eneko Marsa sartu zen haren tokian.\nEskola ere hastera doa!\nOrdizia Rugby Elkarteko eskola, 10 eta 12 urte azpiko neska mutikoentzat, hastera doa. Bihar, 16:30ean, bilera egingo da gurasoentzat Oianguren Institutuan. Eta 17:00etan hasiko da...


Gizateriaren aurkako delitutzat jo dute Kolonbiako irakasle baten hilketa | Mundua | Berria\nGizateriaren aurkako delitutzat jo dute Kolonbiako irakasle baten hilketa\n2001eko abuztuaren 28ko gauean bahitu, torturatu eta hil zuten Atlantikoko Unibertsitateko irakasle Freytter Romero. Fiskaltzaren arabera, unibertsitateko kideen aurkako politiken ondorio izan zen\nPoliziak eta paramilitarrek hil zuten Adolfo Freytter Romero irakaslea, 2001eko abuztuaren 28an. EL TIEMPO Tamaina handiagoan ikusi\nIrakaslea ez ezik, ekintzailea ere bazen Adolfo Freytter Romero, eta hil baino astebete lehenago atxilotu egin zuen Poliziak. Ondoren, abuztuaren 28ko gauean, paramilitarrek atzeman zuten, eta, torturatu ostean, hil egin zuten. Ez zen izan garai hartan hil zuten unibertsitateko kide bakarra: 1998tik 2006ko tartean, Atlantikoko Unibertsitateko 23 ikasle eta irakasle hil zituzten paramilitarrek eta Poliziak.\nOrain, 18 urte geroago, Kolonbiako Fiskaltzak gizateriaren aurkako delitutzat jo du Freytterren hilketa. Haren argudioen artean dago hilketa ez zela bakana izan, eta unibertsitateko ekintzaileen aurkako politiken ondorio izan zela. «Komunitate jakin baten aurkako politika bat zegoen indarrean, eta instituzio bereziak sortu zituzten helburu horrekin; horietan parte hartu zuten politikariek, goi kargudun militarrek eta bestelako arduradunek», azaldu du fiskalak.\nEbazpenaren arabera, Freytterren hilketan, «estatuko indarrek» ez ezik, Kolonbiako Autodefentsa Batuetako paramilitarrek ere hartu zuten parte. Azken horiek dagoeneko onartua zuten esku hartu zutela. Atlantikoko Unibertsitateko irakaslearen hilketan ez ezik, «eskuin muturreko legez kanpoko taldeek» beste sei hilketatan ere parte hartu zuten aipatu unibertsitatean, tartean Alfredo Correa de Andreisen hilketan. Azken horren kasuan, gobernuak barkamena eskatu behar izan zuen iaz.\nParamilitarrak 1998an sartu ziren lehen aldiz Atlantikoko Unibertsitatean. Urte hartan, Raul Peña irakaslea eta Alexander Acuña ikaslea hil zituzten. Gerora etorriko ziren Humberto Contreras eta Reynaldo Sernaren hilketak. Biak ziren ikasleen ordezkariak, eta, hil aurretik, auzipetu egin zituzten, matxinada egotzita.\n«Unibertsitateek ahaztu eta ezkutatu egin nahi izan dute gertatutakoa»


Ambuibérica Gipuzkoako bi langile behaketan Coronavirusa duen paziente bat babes neurri eraginkorrik gabeko anbulantzia batean lekuz aldatu ondoren — ELA Sindikatua\nAmbuibérica Gipuzkoako bi langile behaketan Coronavirusa duen paziente bat babes neurri eraginkorrik gabeko anbulantzia batean lekuz aldatu ondoren ELAko ordezkari sindikal bat eta haren txandako kidea behaketan daude, Anbuibérica Gipuzkoako anbulantzia batean babes neurri eraginkorrik gabeko Coronavirusa duen paziente bat lekuz aldatu ondoren. ELAk beste salaketa bat aurkeztu du Eusko Jaurlaritzako Enplegu Sailean, egiaztatu baitu enpresak ez dituela ematen anbulantzietako langileak babesteko behar diren babes-ekipamendu egokiak, ezta nahikoak ere, Covid19-Koronavirusarekiko esposizioaren arriskuarengatik. Sindikatuak errefusatu egin du "Ambuibérica Gipuzkoaren erabateko arduragabekeria egungo osasun publikoko larrialdi egoeran plantillaren segurtasuna bermatzeko duen betebeharrean", eta, horregatik, dagozkion neurri guztiak, diziplinazkoak barne, berehala hartzeko eskatu die lan eta osasun agintariei. https://www.ela.eus/eu/lan-osasuna/albisteak/ambuiberica-gipuzkoako-bi-langile-behaketan-dira-anbuiberica-gipuzkoako-anbulantzia-batean-babes-neurri-eraginkorrik-gabeko-coronavirusa-duen-paziente-bat-lekuz-aldatu-ondoren https://www.ela.eus/@@site-logo/elalogo.png\nJoan den martxoaren 4an, ELAk ohartarazi zuen Ambuibérica Gipuzkoako langileek babesgabe zeudela, pazienteen larrialdietako garraioetan COVID-19k kutsatzeko arriskua zutelako.\nBi egun geroago, ELAk enpresan duen ordezkaritza sindikalak bilera bat egin zuen enpresako, beste sindikatu batzuetako eta Lan Ikuskaritzako ordezkariekin, horri buruzko prebentzio-neurri eraginkorrak ezartzeari ekiteko.\nBilera horretan, ikuskatzaileak enpresari eskatu zion berehala berma zezala erabilitako babes-ekipoen eraginkortasuna, eta 3 eguneko epean arrisku-egoerak antzemateko jarduera-prozedura aurkez zezala.\nEskatutakoa bete gabe epea amaituta, ELAko ordezkari sindikal batek eta haren txandako lankideak koronabirusa duen paziente bat garraiatu zuten, benetako babes-neurririk gabe, eta, horregatik, gaur egun behaketan daude. ELAk dagoeneko salatu du ez-betetze hori Ikuskaritzan bertan, etorkizunean sor litezkeen erantzukizunak argitzeko.\nEnpresak prozedura aurkeztu ondoren, ELAk egiaztatu ahal izan du ez dituela ematen anbulantzietako langileak koronabirusaren eraginpean egoteko arriskuaren aurrean babesteko babes-ekipamendu egokiak eta nahikoak, eta, beraz, beste salaketa bat erregistratu du Eusko Jaurlaritzako Enplegu Sailean.\nELAk deitoratu egin du Ambuibérica Gipuzkoaren "erabateko arduragabekeria plantillaren segurtasuna bermatzeko betebeharrean, egungo osasun publikoko larrialdi-egoeraren esparruan are larriago dena"; horregatik, lan eta osasun agintaritzari eskatzen die dagozkion neurri guztiak berehala har ditzatela, diziplinazkoak barne.


Ez dugu onartuko Aldundiak Buruntzaldeako autobus lineak gauzatzen dituzten enpresei beren hitzarmenak negoziatzeko baimenik ez ematea | LAB SINDIKATUA\nZerbitzu Publikoak Garraioa Ez dugu onartuko Aldundiak Buruntzaldeako autobus lineak gauzatzen dituzten enpresei beren hitzarmenak...\nHauxe da mobilizazioaren deitzaileok igorri dugun oharra:\nLAB eta UGT sindikatuetako arduradunek ohartarazi nahi dute egun Buruntzaldeako Lurraldebus- eko lineak gauzatzen dituzten enpresei, zerbitzu publiko berria erabat esleitua izan arte behintzat, Diputazioak ez diela baimenik ematen enpresetako hitzarmenak negoziatzeko eta ez gaudela prest hori onartzeko. Enpresek argudiatzen dutena da etorkizuneko emakida arautzen duten Pliegoetan oinarri bezala erorita dauden hitzarmenak kontuan hartzen direnez, hobekuntza ekonomiko nahiz sozialak jasotzen dituen hitzarmen berri bat negoziatu ezkero, Diputazioak ulertu dezakeela enpresen aldetik asmo txarreko ekintza bat bezala.\nIldo horretatik enpresek azpimarratzen dutena da langileak subrogatzen baldin badira esleitua izan den enpresa berri batera, arazo baten aurrean aurkitu gaitezkeela, izan ere, enpresa berriak langileei beren hitzarmenetan jasotako eskubideak errespetatzeko betebeharra dauka, baina eskubide horiek ez datoz bat lehiaketa publikoak jasotako baldintza laboralekin eta horregatik Diputazioaren baimena behar dutela negoziatu ahal izateko.\nSindikatuetako arduradunentzat Diputazioak Buruntzaldeako zerbitzu publikoa esleitzeko emakida berria atzeratzeak arduratzeko moduko ondorioak dakartza. Honek suposatzen baitu langileek ezin dituztela beraien enpresetako hitzarmenak negoziatu eta autobusak ondatuak egotea, hauek ez baitira aldatzen, erabilerengan eragozpenak eta kalteak eraginez.\nSindikatuek gogorarazten dute arrazoirik gabeko Diputazioaren atzerapenak ezin duela langile edota zerbitzuko erabiltzaileengan eraginik izan eta momentu honetan aurkitzen gera TSST, GARAYAR eta HASA-ko langileen lan baldintzak hobetzeko zailtasunekin aurkitzen direla azken bi urteetan. Horregatik sindikatuok eskatzen duguna da nahiz eta konkurtsoa oraindik martxan ez egon, Diputazioak baimena ematea enpresei beren hitzarmenak negoziatzeko eta autobusei dagokionez, presazko neurriak hartzeko bidaiarien erosotasuna eta zirkulazioan segurtasuna bermatzeko.\nLAB eta UGT sindikatuetako arduradunentzat arazo nagusiena da aurreproiektua egin eta onartu zenetik zerbitzuaren esleipena eman arte pasatzen den denbora tarte hori, izan ere, lizitazio hau martxan jartzeko 2017 urteko soldatak eta baldintzak kontuan hartzen baitira, baina esleipena martxan egon arte urteak pasa daitezke. Honek praktikan dakarren arazo handiena da denbora tarte horretan enpresek ez dituztela hitzarmenak negoziatu nahi. LAB eta UGT sindikatuek ulertzen dute ezin zaiela eskatu inola ere langileei hobekuntza ekonomiko nahiz sozialei uko egitea esleipena aurrera eraman arte, ez baitakigu noiz gertatuko den hori.\nHorregatik Diputazioari eskatzen diogu arazo honekin bukatu dezan, erantzukizunak beregain har ditzan eta kalitatezko zerbitzu publiko bat berma dezan langile nahiz erabiltzaileentzat. Bestela, zuzenenean kaltetuak diren hiru enpresetako langileak prest daude mobilizazioekin hasteko beraien eskubideak aldarrikatzeko!


Nietzsche – Irakasle Ikasle\nBitalismoa eta Psikoanalisia\n2016-04-23 2016-05-12 amaiafilo\nIkasle maitiak: Gelan bizitzaren esanahiari buruz erantzun bat eskatzerakoan, dirudi sekulan ez garela bizirik egon. Buruz ikasitako definizio hutsal eta entziklopedikoak ez dira misteriora hurbiltzen, animarik ez dute eta bizitza-heriotza errealaren aurrean armarik gabe uzten gaituzte. Eskolak errealitatea ulertzeko prestakuntza … Irakurtzen jarraitu Bitalismoa eta Psikoanalisia\nZergatik naizen patu bat\n“Nire patua ezagutzen dut. Nire izena aipatze hutsak egundoko zirrara eragingo du etorkizunean: Lurrean inoiz jazotakoko eraso bortitzenaren oroitzapena, kontzientzi krisi sakonenaren oroitzapena, egundaino sinetsi, exijitu eta bedeinkatu den ororen kontra jaurtitako epai baten oroitzapena. Ni ez naiz gizakia, ni … Irakurtzen jarraitu Zergatik naizen patu bat\nNietzsche: Jainkoa hil da\n2016-04-10 2016-04-11 amaiafilo\nNietzscheren filosofiaren aurkibide orokorra.\n“Ni neu nauzue, alde handiz gainera, inoizko gizakirik krudelena; horrek ez du esan nahi gizakien artean ongileena izatera irits ezin nintekeenik. Nire ahalmen suntsitzaileari dagokion maila berean ezagutzen dut suntsitzeak eragiten duen poza”. Irakurtzen jarraitu Nietzsche: Jainkoa hil da


Etxeen egitura koronabirusaren ondoren | EIBZko liburutegia\nEtxebizitzen arkitekturak eta diseinuak gure bizitzaren egunerokotasunean duen garrantzi handiaz ohartu gara hilabete hauetan; horrela, terrazak, lorategiak eta eguzkidun leihoak zituztenak pribilegiatuak izan dira itxialdian, eta lan espazio egoki bat, sukalde espaziotsu bat eta kirola egiteko espazio txiki bat ezinbestekoak bilakatu dira konfinamenduan.\nHain zuzen, azken urteetako joera arkitektonikoekin talka egin du pandemia honek; geroz eta etxebizitza txikiagoak diseinatzen dira, 40 eta 70 metro karratukoak dira ohikoenak, balkoirik gabe, gela gutxi eta sukalde amerikarrekin. Etxean denbora gutxi igarotzeko diseinatutako etxeak dira, baina beharbada ez da ideia ona izan halako bizitokien aldeko apustua egitea.\nEtxebizitza txikien joera hau gainera estuki lotuta doa ez biztanle kopuruaren igoerarekin soilik, baita bakarka bizitzeko eta haurrik ez izateko joerarekin ere. Baina, ez al da aldi berean arkitektura mota hau bakardadea eta familia txikiak joera izatearen erantzule?\nAdituek diotenez, koronabirusak hirietako arkitektura aldatuko du. Distantzia soziala bermatzeko moldatuko dira espazioak, batez ere lantokietan; baina batez ere, gure etxebizitzak aldatu ditzake. Hain zuzen, hilabeteotan gure etxea izan da guztirako lekua: lantokia, lo egiteko tokia, jatetxea, gimnasioa, aisialdirako espazioa… den-dena.\nKoronabirusaren antzeko pandemiak berriro gertatu daitezkeen ala ez jakitea ezinezkoa da (eztabaida puri-purian dagoen arren), baina bitartean, gurea den espazio hori moldatzen hasi beharko dugu. Lanerako espazio bat, airea eta eguzkia hartzeko balkoi ala leihoak, sukalde tradizionalak, espazioak banatzen dituzten logelak… beharbada, arkitektura klasikora bueltatzeko unea izan daiteke.\nKategoria Azalpen testua, DBH 3. eta 4. mailak, Euskara, Gaztezulo, Gizartea, etiketak Ane Urrutikoetxea, Etxebizitza by Amaia. Gorde lotura.


"Solas egiteko ipuinak" bildumak 3 minutu inguruko 30 animazio hartzen ditu barne. Horietan, osasunari buruz hitz egiten da, osasuna pertsona batek bere buruarekin, gainerakoekin eta ingurunearekin duen harreman atsegingarria dela ulertuta. Ipuin horietako protagonistak "Osasunkume" lagun taldeko neska-mutilak dira.\n"Solas egiteko ipuinak" programaren bi ardatzak, bizitzarako trebetasunak eta ohitura osasungarriak dira. Ardatz hauek hamabi topikotan antolatzen dira:\nNork bere burua errespetatzea..\nErronkei aurre egitea.\nJarduera eta atsedena.


Arte eszenikoen bidez baloreak ikasteko proiektua Irurtzunen - Irurtzun - Guaixe.eus\nArte eszenikoen bidez baloreak ikasteko proiektua Irurtzunen\nGuaixe 2019-01-25 09:46\n'Julieta To Da' antzezlanaren une bat. ATIKUS TEATRO\nOholtzara salto arte eszenikoen proiektu berritzailea aurkeztu dute. DBHko gazteendako bideratuta dago\nArte eszenikoak gaazteei hurbildu eta gazteak protagonista bihurtu nahi dituen ekimena da Oholtzara salto. Hortaz, antzerkiaren eta dantzaren bidez genero-indarkeria eta sexu aniztasuna bezalako gaiak jorratuko dituzte gazteek konpainietako kideen laguntzarekin. Nafarroako 27 herrietara iritsiko da Oholtzara salto, baita Sakanara ere: Irurtzunen, Etxarri Aranatzen, Olatzagutian eta Altsasun egongo da. Lehenengo emanaldia gaur Irurtzungo kultur etxean izango da. Atikus teatroren Julieta To Da gaztelaniazko bertsioaren emanaldia egingo dute 10:00etan eta euskaraz 12:00etan.\nAntzezlanaren emanaldiaren aurretik konpainietako kideak institutuan egongo dira "lehenengo harreman bat" sortzeko. Lehenengo kontaktu horretan antzerkiaren esperientzia nolako den azaltzen diete. Ondoren, antzezlana ikustera joango dira ikasleak, eta, amaitzeko, aktoreekin solasaldia izango dute. Oholtza salto proiektuaren antzezlanek nerabezaroan daude gazteei interesatzen zaizkien gaiak jorratzen dituzte: genero-indarkeria edota sexu-aniztasuna.\nSexu-aniztasuna da, hain zuzen, Julieta To Da (gaztelaniaz, Julieta es EL) antzezlana. Antzezlan poetiko baten bidez heldutasunera bidean dauden hiru lagunen egoera kontatuko dute. Hiru pertsonetatik bi transexual dira eta hirugarrenaren sexu-joera ez da ezagutzen. Antzezlanak gaztearoaren eta heterosexual ez zarenean bizitza korapilatzen dela erakutsi nahi du, Atikus teatro konpainiatik azaldu dutenez. Istorio guztia, gainera, poetikotik gutxi duen leku batean gertatzen den: komun publiko bat.\nOholtzara salto Nafarroako Antzoki Sareak antolatu du Nafarroako Kutxa Fundazioaren eta La Caixa Gizarte Ekintzaren laguntzarekin. Otsailean iritsiko da Dantzabidea ikuskizuna Etxarri Aranatzera, Altsasura eta Olatzagutiara.


Zuzendariari gutun - Wikipedia, entziklopedia askea.\nHedabide bati, tradizionalki idatzizko hedabide bati, argitaratzeko bidatzen zaion gutun formal itxurako testu-tipo bat da zuzendariari gutuna edo editoreari gutuna. Formalki zuzendari igortzen zaion argitaratzeko testua izaten den arren, benetako hartzailea publikoa izateko idazten dira. Zuzendaria edo editorea bitartekari legez erabiltzen da.\nPrentsa idatziaren bezero batek, hedabidea irakurtzen duen irakurle batek, sinatu egin ohi du zuzendariari gutuna. Hedabide gehienek ez dute argitaratzen zuzendari igorritako gutunik egileak bere burua ondo identifikatzen ez badu. Halaber, hedabide gehienek, ohar batean, horrelako gutunetan agertzen diren informazioak eta iritziak egilearen ardurapean uzten dituzte.\n1.3 Gutunaren gorputza\n1.5 Hedabidearen oharrak\nGutun formal hauek, normalean hasierako azalpen batzuk izaten dituzte, gai nagusia aurkezteko; gutunaren sarrera. Gero gaiari eusten zaio azalpenak emanez edota iritziak, tesiren bat defendatzen; gutunaren gorputza. Azkenik, gaiari bukaera emateko ondorioren bat ateratzen da, eskaera bat egiten da edota besterik gabe kexa bat laburbiltzen da; gutunaren amaierako paragrafoa(k). Argitaratuko den testuarekin batera beste testu batzuk ere eransten dira. Hemen atarikoak deituko diegu.\nAtarikoak[aldatu | aldatu iturburu kodea]\nAskotan argitaratuko den testutik kanpo zenbait kontu aurkeztu ohi dira. Igorlearen identifikazio datuak esaterako. Argitaratuko den testua igorlearen zenbait datu pribaturekin aurkezteko ohitura egoten da: izen-deiturak, helbidea, telefono zenbakia, poste-e helbidea, pasaporte zenbakia...\nGutuna non eta noiz idatzi den idatzi ohi da, hau da zein herri edo hiritan idatzi den eta data baina datu horiek, gero, ez dira zertan argitaratu.\nGutun formaletan ohikoak diren adeitasun formulak, hasierako eta amairako agurrak ere eransten dira argitaratuko ez den aurkezpen testu labur batean.\nGutun formaletan ohikoak diren hasierako formulak erabiltzen dira hemen berriro ere. Gaurko euskaraz, esate baterako "Zuzendari hori,". Hasierako formula horren ostean zuzenean jotzen da gutuna igorri izanaren kausa nagusira eta gai nagusian edo tesi nagusian hasierako azalpenak ematen dira.\nGutunaren gorputza[aldatu | aldatu iturburu kodea]\nAzalpen nagusiari edo tesi nagusiari eusten zaio. Normalean hiruzpalau paragrafotan azalduko da azaldu beharrekoa edo emango dira eman beharreko iritzi eta aholkuak.\nGutun formaletan ohikoak diren amaierako formulak erabiltzen dira hemen berriro ere. Gaurko euskaraz, esate baterako "adeitasunez," besalako esapideak oso ohikoak dira. Igorleek, normalean, bere sinadurarekin igorri ohi dituzte bere zuzendari gutunak. Sinaduraren ondoan izen-deiturak ondo ulertzeko moduan agertu ohi dira. Izen-deitura horiek, gehienetan, argitaratuko dira, igorleak aipatzen duen lekuaren izenarekin batera. Bide beretik, askotan, igorlearekin izen-deiturekin batera igorlearen karguaren edo arduraren berri ematen da, erakunde pribatu edo publiko baten duen kargua edo arduraren berri ematen da. Izan ere, askotan zuzendariari igorritako gutunak erakunde baten aldeko jarrera agertzeko igortzen dira, erakundea defendatzeko, eta igorleak erakundean duen lanpostua ez du ezkutatzen, eta nolabait, askotan, erakundearen izenean idazten du.\nHedabidearen oharrak[aldatu | aldatu iturburu kodea]\nZuzendariri gutunen espazioan hedabideek ohar batzuk argitaratu ohi dituzte. Nola bidali zuzendariari gutuna eta zein baldintzatan argitaratuko diren. Gutxieneko eta eta batez ere gehieneko karaktere edo hitz kopuruak markatu ohi dituzte. Hedabide bakoitzaren estiloaren arabera zuzendari gutuna idatzi duen igorlearen datuak ematen dira. Nondik idatzi den aipatzea, igorlearen herria edo hiria aipatzea, oso ohikoa da.\nHedabidearen kontu geratzen da zuzendariari igorritako zein gutun argitaratu eta zein ez. Hedabide bakoitzak bere politika izan ohi du kontu hauetan, eta jakina, politika horiek aldakorrak izan daitezke eta gerta daiteke argitaratze politika batzuetan kontraesanak sortzea. Ohikoa izaten da igorlea behar bezala bere burua identifikatzen ez denean gutuna ez argitaratzea. Hedabide bakoitzak igorlea ondo identifikatutzat jotzeko bere irizpideak zehazten ditu.\nHedabide batzuk jasotako gutunak editatzeko eskubideari ez diote uko egiten eta igorritako gutuna laburtu, aldatu, orraztu egiten dute. Izenburu berri deigarriago bat erantsi ere egin ohi dute batzuek. Testuaren azken edizioa eta maketazioa hedabideko erredaktoreen esku geratu ohi da.\nHedabide ia guztiek bere egiten dute argitaratzeko edo ez argitaratzeko eskubidea.\nMultimedia: Letters to the editor\nBNF: 11980987w (data)\nOrriaren azken aldaketa: 2 iraila 2021, 16:44.